Pangkalan Rahsia Nazi Di Antartika - Fakta Atau Fiksyen?

Idea mengenai Nazi menubuhkan pangkalan rahsia di Antartika mungkin kelihatan seperti satu teori konspirasi gila dari zaman kegelapan internet lagi.

Akan tetapi, tetapi kisah ini sebenarnya telah wujud tak lama selepas Perang Dunia Kedua tamat. sejak tidak lama selepas perang.

"Teori" asal ini dicadangkan pada tahun 1947  oleh Ladislas Szabo, warga Hungary yang dibuang di Argentina.

Dia mendakwa bahawa Adolf Hitler tidak mati dalam perang dan kapal U-bot yang berlabuh di Argentina selepas perang tersebut telah menurunkannya di pangkalan rahsia Nazi.

Ladislas juga mencadangkan bahawa MS Schwabenland, sebuah kapal Jerman yang belayar ke Antartika pada tahun 1938, telah menubuhkan pangkalan di sana.

(Kapal kapal pesiar kapal laut Jerman MS Schwabenland, yang membawa ekspedisi Jerman Neuschwabenland ke Antartika)

Tentera British dan Amerika di kawasan itu termakan dengan teori konspirasi ini dan apabila Amerika meletupkan tiga bom nuklear di kawasan itu pada tahun 50-an, spekulasi menjadi semakin hangat.

Menghairankan, banyak peristiwa yang dijelaskan dalam cerita itu adalah benar, walaupun pangkalan Nazi dikatakan tidak wujud.

Sebelum membincangkan fakta-fakta mengenai keadaan ini, perlu diketahui bahawa terdapat beberapa versi kisah pangkalan Nazi di Antartika.

Dalam beberapa tahun kebelakangan ini, beberapa kisah ini telah menjadi popular di internet, dengan berpuluh-puluh laman sesawang meneruskan cerita ini.

Kisah yang paling ringkas adalah terdapat pangkalan Nazi yang tersembunyi di Antartika dan beberapa pegawai Nazi bersembunyi di sana selama bertahun-tahun selepas perang

Teori-teori yang paling ekstrem mendakwa bahawa Nazi telah menjumpai kehidupan makhluk asing, atau sekurang-kurangnya teknologi makhluk asing. di Antartika.

(Wilayah yang dituntut Jerman, New Swabia ditandai dengan warna merah)

Ini mendorong mereka untuk mendirikan pangkalan bawah tanah yang luas di dalam beberapa buah gua. Dan jelas sekali, ini tidak berlaku.

Walaupun memang benar kapal Schwabenland ke Antartika pada tahun 1938 dengan tujuan untuk menuntut kawasan yang kini dikenali sebagai Queen Maud Land untuk Reich Jerman.

Namun ia tak kekal di kawasan tersebut bagi tempoh yang cukup lama untuk membina struktur penting pangkalan tersebut.

Berdasarkan anggaran dari kajian 2007, masa yang diperlukan adalah kira-kira 20 hari untuk sampai ke tapak asas dan pulang.

Memandangkan kapal Schwabenland hanya berada di Antartika selama kira-kira 30 hari, ini memberikan baki hanya sepuluh hari untuk membina seluruh pangkalan.

Ini adalah sangat tidak munasabah memandangkan cuaca di Antartika yang sangat sejuk dan hakikat bahawa pangkalan itu memerlukan tempoh yang panjang untuk dibina.

(Pesawat Lufthansa Dornier Do 18E pihak Jerman di atas kapal MS Schwabenland)

Schwabenland berada di perairan Antartika untuk alasan yang sangat mudah iaitu kepentingan ekonomi dan wilayah bagi Jerman.

Penangkapan ikan paus memainkan peranan penting dalam ekonomi Jerman pada tahun 1930-an, tetapi ikan paus di Atlantik Utara telah diburu secara tidak terkawal.

Oleh itu, pihak Jerman mahukan lebih banyak maklumat tentang populasi ikan paus di Atlantik Selatan dan sambil itu cuba untuk menuntut wilayah di situ.

Kapal Schwabenland mempunyai dua unit kapal laut yang dilancarkan beberapa kali untuk menyelidik kawasan tersebut. Walaupun mereka mendarat di Antartika, Nazi tidak pernah tinggal di sana selama lebih dari beberapa jam.

Bagi bot-U yang mana didakwa melawat pangkalan tersebut sebelum menuju ke Argentina untuk menyerah diri, tidak satu pun dari mereka sebenarnya mempunyai keupayaan untuk sampai ke pangkalan seperti itu.

Untuk sampai ke tapak yang didakwa terletaknya pangkalan itu, anak kapal itu perlu berada di bawah ais laut selama sepuluh hari, yang mana tidak mampu untuk dilakukan.

Ahli teori konspirasi memberi perhatian dalam menafsir Operasi Tabarin British, yang mereka gambarkan sebagai sekumpulan tentera elit SAS yang menuju ke Antartika untuk menghalang ancaman Nazi.

Hakikatnya, misi itu dilancarkan untuk tujuan penyelidikan dan untuk meningkatkan tuntutan wilayah British pada tahun 1943.

Pangkalan yang mereka bangunkan dibina untuk pasukan ketenteraan yang agak lemah, kerana rata-rata hanya menempatkan sekitar lima tentera yang mana seorang pun bukan dari SAS.

Pangkalan-pangkalan ini juga tidak berada di posisi yang baik untuk bertempur dengan Nazi di Queen Maud Land, kerana semuanya dibina di seberang benua iaitu  sekitar 2,414 kilometer jauhnya.

Pangkalan ini juga tidak akan diposisikan dengan baik untuk pertempuran dengan Nazi di Queen Maud Land, kerana mereka dibina di seberang benua - sekitar 1,500 mil (2,414 kilometer) jauhnya.

Dan perlu diingatkan bahawa dunia tidak menjadi tenang dan tenteram sebaik sahaja Nazi menyerah diri. Soviet dan NATO kedua-duanya bergegas ke Antartika pada permulaan Perang Dingin.

Pada tahun 1946, Amerika menjalankan Operasi Highjump. Dengan lebih daripada 4,700 tentera terlibat, ini mungkin kelihatan sangat penting.

Walau bagaimanapun, 11 wartawan hadir untuk membuat liputan dalam keseluruhan misi.

Ini kerana misi itu direka untuk memperkuatkan tuntutan Amerika terhadap wilayah itu, jadi kerajaan mereka mahu ia dilaporkan secara meluas.

Operasi ini juga menjadi latihan kepada tentera Amerika dalam keadaan Arktik sekiranya terdapat keperluan untuk memerangi Soviet dalam bentuk muka bumi dan cuaca yang sama.

Operasi ini dijalankan di seberang benua dari pangkalan yang sepatutnya.

Jadi, jika tidak ada pangkalan Nazi, maka mengapa pihak Amerika menjatuhkan beberapa bom nuklear di kawasan itu? Jawapannya ialah, ia tidak berlaku.

Bom sebenarnya jatuh di atas lautan 2,414 kilometer di Utara Antartika dan dengan sengaja diletupkan di ketinggian yang sangat tinggi.

Ini dilakukan sebagai sebahagian daripada perjanjian antarabangsa untuk menguji kesan senjata nuklear yang diletupkan di ketinggian tinggi.

Pemerhati ingin tahu sama ada sinaran itu akan jatuh ke tanah (ia tidak) dan apakah kesan peledakan itu pada peralatan elektronik.

Walaupun ujian yang diberi nama Operasi Angus ini pada asalnya dijalankan secara rahsia, namun mereka dilaporkan dan diakui secara terbuka pada tahun berikutnya. Operasi ini diisytiharkan secara rasmi pada tahun 1982.

(Imej satelit Franz Josef Land. Alexandra Land adalah sebahagian daripadanya)

Bagi mereka yang mungkin sedikit kecewa bahawa realiti tidak seperti yang dibayangkan sepertimana diceritakan, namun mereka mungkin masih boleh teruja untuk mengetahui bahawa terdapat beberapa pangkalan tentera Artik tulen yang dibina oleh Nazi.

Pada tahun 2016, satu pangkalan rahsia Nazi ditemui di pulau Alexandra Land. Para saintis Rusia menemui dokumen yang masih terpelihara dengan baik bersama-sama dengan beratus-ratus artifak, termasuk peluru dan bunker.

Pangkalan tersebut yang diberi nama Schatzgraber (bermaksud pencari harta karun), digunakan sebagai stesen cuaca taktikal. Ia terpaksa dipindahkan apabila penduduknya termakan daging yang rosak dan jatuh sakit.

Sudah jelas setelah menyiasat bukti yang ada, teori konspirasi ini tidak tepat walaupun misi ketenteraan yang diceritakan benar-benar berlaku.

Sebagai tambahan kepada ketidaktepatan yang diterangkan di atas, ahli-ahli teori konspirasi gagal menangani masalah logistik utama dengan menubuhkan pangkalan tersebut.

Sebagai contoh, bagaimanakah pangkalan itu memperoleh makanan sehingga kekalahan yang sepatutnya dalam 50-an?

Mengapa Nazi terus kekal di Antartika, walaupun matlamat mereka kini sudah musnah? Dan jika mereka mempunyai pelan lain, kenapa tunggu begitu lama?

Secara keseluruhannya, adalah lebih masuk akal bagi Nazi untuk menggunakan sumber-sumber ini di Eropah berbanding berjuang untuk terus tinggal di benua berais itu.


40 Peratus Kursus dan Kelulusan Ijazah Kini Tidak Lagi Relevan

Dianggarkan lebih separuh daripada kesemua kursus yang ditawarkan pada peringkat universiti, bakal menjadi tidak relevan dalam tempoh 10 tahun akan datang.

Itulah hasil kajian yang dijalankan oleh firma penyelidikan Earnst and Young melibatkan lebih 3000 peserta kaji selidik pelajar dan individu yang terlibat dalam bidang pendidikan di Australia. Mereka mendapati bukan semua bidang akan berjaya melakukan transformasi untuk lebih seiring dengan permintaan masa hadapan.

Kesimpulan yang diperolehi daripada kajian tersebut menganggarkan lebih 40 peratus kursus yang ditawarkan oleh pihak universiti ketika ini, akan dianggap ketinggalan zaman serta tidak relevan. Ya, 40 peratus!

Dalam kajian melibatkan pelajar atau bekas pelajar universiti di Australia, seramai 46 peratus merasakan kursus yang mereka ambil tidak lagi relevan ketika ini disebabkan peralihan teknologi serta impak yang dimainkan daripada pengenalan sistem digital.

Kursus yang diramalkan akan terus kekal relevan adalah kursus kejururawatan yang mendahului senarai dengan 87 peratus setuju apa yang mereka pelajari tidak memerlukan rombakan besar dalam era teknologi. 86 peratus pelajar perubatan merasakan ilmu mereka kekal relevan, diikuti oleh pendidikan (80 peratus), undang-undang (79 peratus), perniagaan dan pengurusan (67 peratus) dan psikologi (67 peratus).

Bagaimanapun beberapa bidang kursus yang masih ditawarkan ketika ini diletakkan dalam kategori bakal tidak relevan. Mendahului senarai ini adalah kursus kemanusiaan, budaya dan sains sosial yang hanya mendapat 36 peratus keyakinan pelajar, sains dan matematik 41 peratus, pembinaan dan artikek 48 peratus, seni kreatif 48 peratus, kejuruteraan 52 peratus dan komunikasi 59 peratus.

Daripada semua responden kajian, hanya 75 peratus merasakan pengambilan kursus ijazah adalah berbaloi dengan masa dan wang ringgit yang dibelanjakan. Apa yang menyedihkan, 40 peratus daripada mereka percaya sekiranya ijazah bukanlah satu keperluan untuk mereka mencari pekerjaan, besar kemungkinan mereka tidak akan melanjutkan pelajaran ke peringkat yang lebih tinggi.

Hasil kajian ini selari dengan pandangan seorang profesor daripada George Mason University bernama Prof. Bryan Caplan, dalam tulisannya yang terkandung dalam buku 'The Case Against Education.' Pemikiran masyarakat dunia ketika ini tidak lagi meletakkan pemilikan ijazah sebagai sesuatu yang penting, kerana jumlah pemegang ijazah sudah terlalu ramai. Ini menyebabkan nilai pemegang ijazah itu sendiri sudah menurun.

Permintaan untuk jawatan pemegang ijazah juga diramalkan akan semakin berkurangan ekoran pihak majikan lebih banyak memerlukan kemahiran mereka yang berada satu peringkat di bawah tahap ijazah.

Prof. Caplan mengandaikan ijazah dan sistem pendidikan ketika ini sebenarnya hanyalah satu cara untuk melahirkan pekerja yang dimahukan pasaran kerja. Sistem pendidikan sekarang kata beliau, hanya mampu melatih 1/5 kemahiran sebenar seseorang individu dan selebihnya hanyalah satu bentuk isyarat pemudahcara bagi majikan melakukan pemilihan pekerja yang benar-benar layak. Apa yang dapat disimpulkan di sini, Prof. Caplan percaya kursus universiti dalam keadaan sedia ada tidak lagi mampu memenuhi keperluan, tanpa sebarang perubahan besar diperkenalkan.

Kes-kes pelajar menyaman pihak universiti berikutan penawaran kursus-kursus yang tidak membantu pelajar semakin hari semakin kerap kedengaran di luar negara, khasnya.

Pada bulan Mac 2018, seorang pelajar wanita bernama Fiona Pok mengambil keputusan menyaman Universiti Anglia Ruskin (ARU) di United Kingdom sebanyak RM430 ribu berikutan dakwaan kursus yang ditawarkan langsung tidak membantu dalam kerjaya yang ingin beliau ceburi.

Fiona mengambil jurusan ijazah dalam bidang perancangan perniagaan antarabangsa, menamatkan pengajiannya pada tahun 2013 dengan ijazah kelas pertama. Bagaimanapun, beliau bertindak menyamakan ijazah yang diterimanya sama seperti 'ijazah MIckey Mouse' kerana merasa tertipu dengan taktik pemasaran yang digunakan ARU, yang didakwa langsung tidak sama dengan apa yang dilaluinya bertahun-tahun semasa belajar.

Satu lagi kes melibatkan seorang wanita bernama Sarah Doyle, yang menamatkan pengajiannya dalam bidang sains kaunseling dari University of Notre Dame di Sydney. Bidang itu dipilih berikutan impiannya mahu bekerja dalam sektor kebajikan, namun selepas tamat pengajian dia gagal mendapatkan walaupun satu peluang pekerjaan kerana ijazahnya tidak diiktiraf badan-badan sektor kebajikan, walaupun ditawarkan untuk pengambilan pelajar.

Atas sebab itu, Sarah terpaksa bekerja dalam bidang peruncitan sebagai jurujual bagi menampung hidupnya, sebelum berjaya melanjutkan pengajian dalam ijazah kedua jurusan Sains Psikologi di Univeriti of Wollongong.

Di negara kita pula, dalam laporan yang dibentangkan pada tahun 2017 seramai 54,103 orang siswazah didapati gagal mendapat sebarang bentuk pekerjaan, dengan majoritinya pula datang daripada Universiti Awam (UA).

Kebanyakan kes siswazah menganggur pula berpunca daripada kurangnya keperluan pekerjaan yang memerlukan tahap pendidikan ijazah. Sudah banyak kes dilaporkan berlaku melibatkan pemegang ijazah terpaksa merahsiakan tahap sebenar pendidikan mereka, bagi membolehkan mereka mendapat sebarang jenis peluang pekerjaan untuk mendapatkan pendapatan.

Amat jelaslah, seandainya dalam tempoh 10 tahun akan datang universiti tetap tidak mampu berubah - akan wujud dua situasi pada ahli masyarakat. Yang pertama, orang ramai akan mula merasakan kursus di universiti tidak lagi relevan untuk diambil. Yang kedua, akan semakin ramai individu bertindak menyaman universiti kerana membazirkan wang dan masa mereka.

Dalam kedua-dua situasi, tidak ada sesiapa pun yang bakal untung.


10 Spesies Tapak Sulaiman Paling "Rare" dan Luar Biasa

Tapak Sulaiman adalah sejenis spesies haiwan laut yang terdapat hampir di setiap negara di dunia. Tidak kira orang dewasa ataupun kanak-kanak, pasti teruja setiap kali terjumpa haiwan ini. Lebih kurang 1500 spesies Tapak Sulaiman yang diketahui wujud dalam pelbagai warna, bentuk dan saiz.

Kebanyakan daripada spesies haiwan laut ini boleh ditemui di pesisir pantai dan ada juga spesies Tapak Sulaiman yang mendiami kawasan dasar laut pada kedalaman ekstrem antara 3000 hingga 6000 meter dalam. Kami ingin kongsikan bersama anda beberapa Tapak Sulaiman yang dianggap unik, cantik dan sukar ditemui.

Tapak Sulaiman yang mempunyai 9 lengan panjang dan tirus yang melekat pada cakera pusat ini biasanya terdapat di bahagian barat Lautan Atlantik, pantai Florida, Lautan Caribbean, Teluk Mexico dan juga pantai Amerika Selatan.

Spesies Tapak Sulaiman ini biasanya tertumpu di kawasan dasar laut yang berlumpur dan kawasan berpasir seperti laguna. Malah, kebanyakan spesies Tapak Sulaiman ini berada di kedalaman 40 meter di dasar laut.

Spesies ini boleh membesar sehingga 40 cm diameter. Ia mempunyai duri yang cantik pada bahagian platnya yang panjang, yang menyerupai kontras warna krim yang sesuai dengan lengan berwarna kuning.

Tapak Sulaiman Square Biscuit ini agak berbeza berbanding Tapak Sulaiman biasa kerana bentuk fizikalnya. Spesies yang berbentuk petak dan berwarna oren terang ini boleh membesar sehingga 6 cm. Spesies Tapak Sulaiman ini banyak ditemui di sekitar Sydney, Victoria, Tasmania, selatan dan barat Australia.

Square Biscuit ini biasanya hidup di pantai berbatu antara pesisir dan perairan pantai hingga pada kedalaman 40 meter. Permukaan atas spesies Tapak Sulaiman ini diliputi dengan plat kecil yang saling berkait. Corak dan kontras warna spesies Tapak Sulaiman ini kelihatan seakan-akan sebuah biskut yang sebenar.

Spesies Tapak Sulaiman ini diliputi oleh duri-duri tajam yang mengandungi racun di atas bahagian badannya. Ia banyak ditemui di kawasan rantau subtropika, dari Lautan Hindi ke Laut Merah, barat pantai Amerika Tengah ke Lautan Pasifik.

Spesies yang berwarna ungu kebiru-biruan ini biasanya bersaiz 35 cm besar dan boleh mencapai saiz maksimum 80 cm. Ia hidup dengan memakan terumbu karang di dasar laut dan antara pemangsanya ialah siput laut, ikan buntal dan beberapa spesies ikan lain.

Disebabkan tabiatnya memakan terumbu karang dan dianggap sebagai haiwan perosak di sesetengah tempat, pada awal tahun 2018, sekumpulan penyelam telah berjaya membunuh lebih kurang 47,000 Tapak Sulaiman spesies ini di Australia bagi memelihara terumbu karang yang terdapat di pesisir pantai mereka.

Spesies Tapak Sulaiman yang sering dipanggil sebagai "Equal Arm Star" ini mempunyai warna merah terang dan mempunyai corak seakan-akan sesawang di bahagian atasnya.

Spesies ini banyak ditemui di sepanjang kawasan pantai di mana air pasang surutnya berada pada tahap paling rendah. Ia bergerak pada kelajuan 20 hingga 47 cm dalam seminit.

Tapak Sulaiman Vermilion Biscuit ini juga biasanya tinggal di kawasan berlumpur dan berbatu yang mempunyai banyak kerang-kerangan dan terdapat di bahagian selatan California.

Tapak Sulaiman Royal ini terkenal kerana warna biru keunguannya yang cantik. Spesies Tapak Sulaiman ini banyak terdapat di bahagian barat pantai Lautan Atlantik.

Mempunyai 5 lengan yang panjangnya sekitar 2 hingga 9 cm setiap satu, ia dilengkapi dengan duri kecil berwarna putih. Tidak seperti spesies Tapak Sulaiman yang lain, spesies Royal ini mampu memakan seluruh mangsanya dalam hanya sekali suapan sahaja.

Spesies Tapak Sulaiman Royal ini banyak mendiami kawasan dasar laut 200 meter dalam dari permukaan laut dan lazimnya dapat ditemui juga di sepanjang pantai bahagian tenggara Amerika Syarikat.

Tapak Sulaiman Egyptian adalah salah satu spesies Tapak Sulaiman yang mampu menyembuhkan semula bahagian badannya yang telah rosak atau terputus. Spesies ini banyak ditemui di kawasan Madagascar, Lautan Hindi dan pesisir pantai Afrika Timur.

Spesies Tapak Sulaiman yang biasa ditemui pada kedalaman 8 meter di dasar laut ini mempunyai duri pada bahagian atas badannya. Ia mengeluarkan sejenis cecair unik untuk memakan mangsanya seperti siput kecil kerana mereka tidak mempunyai mulut. Selain itu ia juga makan lumut dan tumbuhan laut yang lain.

Tapak Sulaiman Icon ini juga sering dikenali sebagai "Double Starfish" dan merupakan salah satu spesies Tapak Sulaiman yang cantik. Spesies ini banyak ditemui di Lautan Indo-Pasifik.

Spesies ini mempunyai cakera pusat yang cantik dan menyerupai bintang dengan lengannya yang tirus. Saiz purata Tapak Sulaiman Icon ini ialah 30 cm diameter dan biasanya tinggal di kawasan terumbu karang yang dalam.

Lengan Tapak Sulaiman Icon ini seakan-akan menyerupai hiasan jubin mozek dan jauh berbeza dengan corak cakera pusatnya. Spesies ini juga diketahui mempunyai kuasa menyembuhkan diri sendiri sekiranya badan atau lengannya rosak putus.

Spesies Tapak Sulaiman Australia Selatan ini banyak ditemui di kawasan sub-tropika di perairan Australia daripada Moreton Bay di Queensland di selatan sehingga ke pesisir pantai di barat Australia.

Spesies ini mempunyai warna kekuningan dengan lengan tirus yang boleh dibengkokkan. Haiwan ini mempunyai saiz purata 40 cm diameter dan banyak mendiami kawasan rumput-rumput laut dan terumbu karang.

Dengan warnanya yang mirip warna pasir, haiwan ini sentiasa separa tenggelam di dalam pasir sebagai penyamaran untuk mengelak daripada diserang pemangsa. Tapak Sulaiman spesies ini juga pernah dijumpai pada kedalaman 100 meter di dasar laut.

Spesies Tapak Sulaiman ini juga sering dirujuk sebagai "Tapak Sulaiman Bertanduk". Spesies yang mempunyai bentuk tubuh tumpat dengan lima lengan ini biasanya banyak terdapat di rantau Indo-Pasifik.

Tanduk yang berada pada bahagian atas badannya itu digunakan untuk menakutkan pemangsa. Walaupun kebanyakan Tapak Sulaiman merupakan haiwan invertebrata, namun spesies Chocolate Chip ini mempunyai tulang.

Spesies ini memerlukan diet yang sempurna dan keadaan air yang sesuai untuk bertahan hidup. Walaupun spesies Tapak Sulaiman ini kelihatan agak menakutkan, tetapi ia sebenarnya adalah haiwan yang kurang agresif.

Spesies Tapak Sulaiman ini dikenali dengan banyak nama lain antaranya ialah Fromia Sea Star, Red Tile Starfish, Marble Starfish dan banyak lagi. Spesies Necklace Starfish ini terkenal kerana corak dan warnanya yang cantik sekali.

Kebanyakan spesies ini mempunyai cakera pusat yang berwarna merah atau oren dengan lengan bercorak dengan warna putih. Ia banyak terdapat di perairan Pasifik Barat dan Lautan Hindi serta sering ditemui hidup di kawasan berbatu di mana alga tumbuh dengan banyak.

Spesies Tapak Sulaiman ini juga mempunyai kuasa menyembuh dengan sendirinya. Lengannya yang terputus diserang pemangsa boleh tumbuh semula dalam waktu yang singkat. Ia biasanya ditemui di kawasan perairan cetek sehinggalah pada kedalaman 40 meter di dasar laut.


Rutin Hidup Seorang Warga Palestin Yang Bekerja di Israel

Setiap hari beribu orang Palestin bangun ketika langit masih lagi gelap, bagi memulakan rutin perjalanan mereka bekerja di negara haram Israel.

Majoritinya melalui rutin sama lima atau enam hari seminggu, bangkit daripada lena seawal jam 3.30 pagi. Salah seorang yang menjalani kehidupan tersebut adalah seorang warga Palestin bernama Tarek al Taweel. Beliau bekerja sebagai seorang pekerja pembinaan, membina sebuah pangsapuri mewah di bahagian timur Jerusalem. Unitnya yang paling mahal mampu mencecah harga RM2.5 juta.

Bagi Tarek, pekerjaannya dianggap baik. Dia dibayar sebanyak 250 shekels atau RM285 sehari jauh lebih banyak berbanding bekerja di negaranya sendiri. Setiap hari Tarek bersama-sama ayah, pakcik dan abangnya merempuh dugaan perjalanan masuk ke Israel membantu membangunkan negara haram itu.

Mereka tetap mampu berbangga dengan hasil kemahiran mereka dalam pertukangan walaupun hasilnya dinikmati orang lain. Apa yang mereka benci, adalah apa yang perlu mereka lalui setiap hari untuk masuk ke Israel.

Tentera Israel telah menjajah Palestin sejak lebih 50 tahun dahulu. Bagi individu seperti Tarek yang berumur 30 tahun, mereka tidak pernah hidup dalam sistem yang berbeza kerana semua regulasi Israel sudah menjadi sebahagian daripada sistem sosial mereka membesar. Sebagai warga Palestin, mereka seolah sudah menerima hakikat wujud dua sistem sosial yang berbeza dengan satu untuk warga Israel dan satu lagi untuk golongan seperti mereka.

Semua warga Palestin akan diuruskan oleh badan kawalan Israel bergelar Shin Bet, yang menyimpan semua informasi berkenaan warga Palestin pemegang permit pekerjaan untuk masuk ke Israel. Shin Bet juga mempunyai kuasa mutlak untuk menghalang mana-mana warga Palestin daripada bekerja, masuk atau mendapatkan bantuan perubatan - walaupun tanpa sebarang sebab munasabah.

Permit pekerjaan dikeluarkan oleh Shin Bet kepada warga Palestin untuk bekerja, dengan syarat mereka masuk ke Israel pada awal pagi dan meninggalkan negara tersebut pada penghujung hari.

Setiap hari, 70 ribu warga Palestin akan bergegas masuk ke Israel melalui beberapa pintu, dengan Tarek kebiasaannya akan melalui 'checkpoint 300' untuk ke tempat kerja. Majoriti warga Palestin senasib seperti Tarek, bekerja dalam sektor pembinaan.

Setiap hari, Tarek dan ahli keluarganya bangun seawal mungkin untuk menyiapkan diri dan menempuh perjalanan selama 3 ke 4 jam agar tiba ke lokasi pekerjaannya di Jerusalem timur. Jarak sebenarnya pula hanyalah 32 km.

Pada mulanya Tarek dianggap tidak layak untuk bekerja di Israel, walaupun berkemahiran tinggi dalam bidangnya. Hanya selepas dia berkahwin barulah dia melayakkan diri mendapat pekerjaan di Jerusalem.

Israel adalah kawasan larangan bagi warga Palestin, melainkan kumpulan penduduk di bahagian timur Jerusalem yang diberikan kebenaran khas keluar masuk. Hanya wanita dan lelaki berusia 50 tahun dan 55 tahun ke atas dibenarkan masuk tanpa permit dari Tebing Barat, apabila semua sekatan dibuka.

Pekerja seperti Tarek pula diletakkan syarat perlu berusia 23 tahun, berkahwin dan mempunyai anak untuk mendapatkan permit kerja Israel. Atas sebab itulah kelahiran anak pertamanya yang dinamakan Azem membuka pintu rezeki baru buat Tarek.

Syarat seperti itu dikenakan pihak kerajaan Israel berikutan pandangan mereka merasakan individu yang sudah mempunyai anak seperti Tarek, berkemungkinan besar tidak akan melakukan aktiviti keganasan dan jenayah, kerana takut risiko kehilangan mata pencarian yang amat berharga untuk menyara keluarga di Palestin.

Sekitar jam 4.00 pagi, Tarek beserta enam orang lagi akan menaiki sebuah van yang menuju ke Bethlehem. Mereka kemudiannya akan tiba ke 'Checkpoint 300' yang turut sama dikenali dengan nama 'Checkpoint Rachel', terletak berdekatan dengan makam Rachel  - dipercayai salah seorang isteri kepada Jacob berdasarkan kisah dalam Bible.

Di situlah mereka perlu menyeberangi sekatan dinding konkrit setinggi 26 kaki yang dibina kerajaan Israel, sebagai sempadan wilayah memisahkan dua negara yang berbeza. Walaupun baru 5 pagi, kawasan itu sudah dipenuhi dengan barisan teksi, van dan bas yang menunggu giliran untuk masuk ke Israel. Tarek pula perlu beratur dan berjalan kaki, bersama pekerja-pekerja lain.

Mereka yang beratur, bersesak-sesak hanya ditemani lampu kalimantang yang menerangi mereka. Bagi yang berani - mereka memanjat pagar cuba memotong barisan yang sangat perlahan pergerakannya.

Situasi yang sempit itu bagi mereka yang terpaksa melaluinya sebagai rutin harian, merupakan pengalaman yang membahayakan nyawa. Insiden tolak menolak sehingga mengakibatkan kecederaan adalah perkara biasa. Individu yang pengsan sudah jadi kemestian. Ada juga beberapa orang meninggal dunia kerana dihimpit-himpit individu lain yang lebih besar dan lebih kuat.

Apa yang memalukan bagi Tarek, setiap hari pasti ada barisan pelancong berdiri di luar menangkap gambar mereka yang bersusah payah mahu pergi bekerja,  membuatkan dia rasa maruah warga Palestin yang beratur semua seolah-olah langsung tidak berharga.

Ada 13 pintu sekatan yang dibuka setiap hari bagi membolehkan kemasukan pekerja dari Palestin. Sekiranya ditanya pada mereka pintu mana yang paling teruk - majoriti bersetuju Checkpoint 300 adalah yang paling azab kerana keadaannya.

Semakin dekat dengan subuh, semakin kuatlah barisan pekerja saling tolak-menolak untuk dapat cepat sampai masuk ke Israel.

Tarek melangkah pantas setelah mendekati pintu berpusing yang menjadi jalan keluar daripada kesesakan orang yang beratur.

Dia menanggalkan tali pinggangnya. Semua warga Palestin wajib menanggalkan barangan yang mereka pakai seperti jam, tali pinggang, cincin dan sebagainya untuk diimbas oleh pengimbas sebelum mereka sendiri perlu melalui mesin pengesan besi. Selepas lulus, setiap seorang perlu meletakkan jari pada mesin pengimbas jari bagi mengesahkan serta merekodkan kehadiran mereka hari itu.

Ketepatan masa amat penting bagi pekerja Palestin. Kebanyakan van yang mengangkut mereka akan bergerak meninggalkan Checkpoint 300 tepat jam 7 pagi. Seandainya mereka terlewat dan gagal menghadirkan diri ke lokasi kerja pada waktu sepatutnya, pendapatan mereka akan dipotong.

Gaji dan pendapatan mereka pula dikawal oleh ejen-ejen broker yang dilantik oleh pihak berkuasa Israel. Seandainya ada masalah pada kehadiran, sangat sukar untuk pekerja mempertahankan hak mereka kerana ejen-ejen ini diberikan kebebasan untuk melakukan potongan gaji tanpa sebarang peluang mempertahankan diri.

Dia berlari mengejar van yang akan mengangkutnya ke lokasi pembinaan yang sedang diusahakannya ketika itu. Jam sudah melebihi pukul 7 pagi, menandakan sudah lebih 2 jam Tarek bersesak-sesak dalam koridor beratur untuk ke Israel hari itu.

Hampir saja dia terlewat tetapi nasib baiklah van tersebut masih ada bagi membolehkan Tarek kembali bekerja dalam negara Israel, yang dulunya menumpang tetapi kini menjajah negaranya.

Artikel ini adalah olahan dan terjemahan semula artikel A Palestinian’s daily commute through an Israeli checkpoint yang diterbitkan pada 25 Mei 2017.


Bill Gates, Elon Musk Dan Mark Cuban Tinggalkan Tabiat Buruk Ini Sebelum Berjaya

Tabiat dan rutin harian adalah sesuatu yang tersangat berkuasa. Kedua-dua ini membantu kita setiap hari, membebaskan ruang otak dan membantu kita dalam melakukan pelbagai keputusan.

Namun, tak semua tabiat itu baik dan dengan membiarkan tabiat buruk kekal dalam hidup anda, ia boleh menghalang anda daripada berjaya.

Anda bukanlah satu-satunya manusia di dunia dengan tabiat yang buruk.

Malah, ramai orang yang berjaya pada hari ini pernah mempunyai tabiat buruk termasuklah Bill Gates, Elon Musk dan Mark Cuban.

Tiga billionaire ini tersangat berjaya dalam dunia perniagaan pada hari ini namun mereka juga bergelut dan terpaksa meninggalkan tabiat buruk sepanjang kerjaya mereka.

Pernah tak anda melakukan tugasan atau kerja penting di saat-saat akhir? Pasti pernah kan? Anda tak keseorangan. Bill Gates ketika muda juga melakukan perkara yang sama.

Pengasas bersama Microsoft ini merupakan seorang yang sangat suka melengah-lengahkan kerja ketika tahun-tahun pengajiannya di Universiti Harvard di mana beliau berhenti dua tahun kemudian.

"Orang anggap ia sesuatu yang kelakar. Itu watak saya, seorang yang tak melakukan apa-apa sehinggalah saat terakhir," kata Bill Gates.

Walaubagaimanapun, manusia kedua terkaya di dunia ini tersedar daripada lamunannya apabila memasuk dunia perniagaan di mana beliau perlu menyerahkan tugasan mengikut masa yang diberi dan ketepatan sangatlah bernilai.

"Tiada siapa memuji saya kerana saya biasanya melakukan kerja di saat terakhir," kata Bill Gates.

Akibatnya, beliau cuba untuk "membuang" tabiat ini dan menjadi lebih seperti para pelajar yang dikenalinya di kolej yang sentiasa teratur serta melakukan kerja tepat pada masa.

Beliau masih memperbaiki masalah ini dan mengaku bahawa sifat berlengah-lengah adalah tabiat yang sangat buruk.

Pengasas Tesla, Elon Musk baru-baru ini cuba untuk bekerja 120 jam seminggu, bersamaan dengan 17 jam sehari. Untuk membolehkan ini berlaku, beliau mengurangkan masa tidurnya setiap hari.

Dan bagi mengimbangi kekurangan tidur, Elon terbiasa dengan meminum minuman berkafein dalam jumlah yang tinggi.

"Terdapat satu ketika di mana saya meminum 8 tin Diet Coke sehari, atau yang lebih teruk. Saya rasa sekarang ini saya minum 1 atau 2 tin sahaja, tidaklah teruk sangat," jelas Elon.

Elon Musk juga bergelut dengan ketagihan kopi di mana beliau terlalu banyak minum kopi sehinggakan menjadi khayal.

Pakar-pakar kesihatan menyatakan bahawa mengambil kafein terlalu banyak dapat meningkatkan tahap kebimbangan dan tekanan.

Ia juga menghasilkan kitaran toksik keletihan yang membawa kepada peningkatan pengambilan kopi yang merosakkan tidur anda.

Ini sekaligus menjadikan anda keletihan keesokan harinya dan membuatkan anda minum kopi dengan lebih banyak.

Sebaliknya, cuba ikut apa yang dilakukan oleh Elon Musk dan gantikan pengambilan kopi dengan air masak. Jika anda tak boleh berhenti dengan serta-merta, kurangkan jumlah minuman berkafein yang anda minum setiap hari.

Menjerit bukanlah satu cara yang efektif untuk menyampaikan mesej anda. Pelabur dan usahawan, Mark Cuban belajar dengan cara yang agak keras mengenai perkara ini ketika berusia 20-an.

Mark Cuban biasanya berkomunikasi dengan cara yang buruk iaitu dengan menjerit pada rakan kongsinya, Martin Woodal.

Kedua-dua individu ini bersama-sama mengasaskan syarikat sistem komputer, MicroSolutions dan akan bertelagah sesama sendiri untuk menentukan cara yang terbaik untuk mengendalikan syarikat.

"Kami boleh menyebabkan satu-sama lain menjadi gila. Martin akan "bising" tentang betapa tak sistematik dan cuainya saya. Saya pula akan melakukan perkara yang sama kerana dia terlepas peluang yang sangat besar untuk syarikat," jelas Mark.

Akhirnya, Mark menyedari bahawa menjerit hanya memberikan lebih banyak keburukan daripada kebaikan. Beliau memberitahu ia hanya menambahkan tekanan.

"Apabila anda meningkatkan tekanan, orang di sekeliling anda, produktiviti, keuntungan dan daya saing menurun," jelasnya lagi.

Untuk menjadi pemimpin yang baik, anda mesti boleh menyampaikan mesej dan idea anda dengan berkesan serta menerima pendapat daripada orang di sekeliling anda.

Berita baik, komunikasi adalah kemahiran yang anda boleh pelajari. Beri perhatian kepada nada suara anda, eksperi muka dan isyarat badan, serta pastikan anda lebih banyak mendengar daripada bercakap.


Kisah Latihan Ketenteraan yang Hampir Mencetuskan Perang Nuklear - Able Archer 83

Pada 7 November 1983, sekitar 100 orang pegawai tentera berpangkat tinggi berkumpul di ibu pejabat Pertubuhan Perjanjian Atlantik Utara (NATO) di Brussels untuk 'bertempur' dalam Perang Dunia Ketiga. Simulasi tahunan yang diberi nama kod "Able Archer" itu dimulakan pada penghujung konvensyen latihan ketenteraan besar-besaran "Autumn Forge" yang melibatkan puluhan ribu tentera NATO dari seluruh Eropah.

Able Archer 83 mula diwujudkan ketika Perang Dingin berada dalam keadaan yang tegang. Hubungan antara Pakatan Warsaw dan negara-negara beraliran NATO adalah sangat tidak baik ketika itu. Pada awal tahun yang sama, Presiden AS Ronald Reagan telah melabelkan Kesatuan Soviet sebagai "Empayar Jahat" manakala pada bulan September pula, beberapa juruterbang Soviet telah menjunamkan Korean Airlines 747 yang mengorbankan 269 penumpang kerana disangka jet pejuang Amerika Syarikat yang membuat serangan.

Sementara itu, kedua-dua belah pihak sedang dalam proses menyiapkan dan memasang senjata nuklear jarak sederhana, termasuklah senjata peluru berpandu krus yang berpangkalan di Greenham Common di selatan England. Senjata-senjata ini boleh menghapuskan sasaran dalam masa hanya lima minit selepas dilancarkan. Dunia ketika itu berada di ambang peperangan nuklear yang maha dahsyat.

Menurut senario fiksyen di sebalik latihan perang Able Archer 83, rusuhan dan kegawatan di Timur Tengah menyebabkan berlakunya tekanan kepada bekalan minyak pihak Soviet manakala Yugoslavia yang tidak menyebelahi mana-mana pihak memilih untuk memberikan sokongan kepada pihak Barat. Pemimpin-pemimpin Soviet berasa khuatir keadaan ini akan menyebabkan Eropah Timur juga akan turut berubah arah meninggalkan Pakatan Warsaw dan menyebelahi NATO yang akan mengakibatkan keseluruhan sistem komunis terjejas.

'Peperangan' yang dibayangkan itu bermula apabila kereta kebal Soviet memasuki sempadan Yugoslavia. Kemudian mereka mula mencerobohi Scandinavia sebelum tentera mereka membanjiri Eropah Barat. NATO terpaksa menyerah kalah kerana bilangan tentera mereka yang terlalu ramai. Beberapa bulan selepas konflik 'lakonan' ini dimulakan, kerajaan dari Barat mula memberikan kebenaran untuk menggunakan senjata nuklear.

Tentera NATO memainkan peranan dengan melancarkan peluru berpandu jarak sederhana yang mampu melenyapkan Kiev, Ukraine dari peta dunia. Ia dijadikan sebagai amaran olok-olok bahawa NATO juga bersedia untuk mencetuskan peperangan yang lebih besar. Pihak Barat beranggapan bahawa 'isyarat amaran' ini akan membuatkan keadaan menjadi reda, namun ia tidak berjaya.

Pada 11 November 1983, meriam-meriam nuklear mula dikeluarkan. Hampir kebanyakan negara dalam dunia musnah. Berbilion orang tidak berdosa terkorban dan berakhirlah tamadun manusia.

Selesai 'peperangan' itu, komander-komander NATO pulang ke rumah dan mengucapkan tahniah sesama sendiri kerana menyelesaikan simulasi yang dianggap berjaya dan agak membuka mata. Namun begitu, pihak kerajaan dari Barat hanya sedar setelah beberapa ketika bahawa latihan Able Archer 83 itu telah begitu hampir mencetuskan perang nuklear yang sebenar.

Menurut Nate Jones, Ketua Pengarah Projek Akta Kebebasan Maklumat dari Arkib Keselamatan Negara Washington, terdapat banyak bukti di peringkat atasan ketenteraan Soviet yang menunjukkan mereka mengalami kesukaran mengenal pasti sama ada peperangan itu hanyalah sebuah latihan ataupun serangan sebenar. Pasukan projek yang diketuai Jones telah mengumpulkan dokumen yang mengesahkan pihak Soviet benar-benar cemas dengan isyarat serangan nuklear dari Barat.

Pejabat Arkib Keselamatan Negara yang berpangkalan di George Washington University mempunyai ribuan fail dan berkotak-kotak dokumen. Setiap rak penuh dengan maklumat sulit yang sebolehnya mahu dirahsiakan banyak kerajaan. Jones telah mengambil masa bertahun-tahun mengumpulkan maklumat berkaitan Able Archer 83 sebelum didedahkan.

Pada permulaan kerjayanya, Jones sering diketawakan dan diejek bahawa dia tidak akan berjaya menjumpai apa-apa maklumat kerana kesemuanya dirahsiakan. Selepas 12 tahun memfailkan permohonan kebebasan maklumat, membuat aduan, mengejar dan mengumpulkan pelbagai sumber, usahanya membuahkan hasil.

Jones berjaya memperolehi dokumen setebal 109 muka surat yang dikeluarkan pada tahun 1990 oleh Badan Penasihat Risikan Asing Presiden AS bertajuk "The Soviet War Scare" yang mempunyai beberapa seksyen pendek yang telah disulitkan. Namun dokumen itu mempunyai rekod terperinci tentang kesan dan akibat yang tidak disengajakan daripada Able Archer 83. Anda boleh baca sendiri laporan tersebut di sini.

Tidak seperti latihan-latihan sebelumnya, Able Archer 83 menggunakan komunikasi sulit dan tempoh senyap radio. Kerahan tentera juga dilakukan di bahagian darat manakala beberapa pangkalan tentera udara AS juga melakukan latihan senjata dengan bergerak keluar dari tempat simpanan kapal terbang menggunakan kepala ledak palsu yang realistik.

Hasil risikan yang dijalankan beberapa bulan selepas latihan perang tersebut, laporan tahun 1990 itu menyiasat respon pihak Soviet. Ini termasuklah menghentikan semua operasi penerbangan, memindahkan senjata nuklear untuk persediaan sebelum digunakan serta menetapkan sasaran utama. Penekanan langkah-langkah pertahanan awam juga turut dilakukan. Kesemua ini belum pernah dibuat dan ia menunjukkan persiapan penuh menghadapi peperangan sebenar dan bukan sekadar raptai.

Kepimpinan kerajaan Soviet betul-betul mempercayai yang Able Archer bukanlah sebuah latihan namun penyamaran pihak Barat yang ingin membuat serangan nuklear pertama yang sebenar. Jadi, mereka bersiap sedia untuk membuat serangan balas. Menurut Jones, reaksi ketenteraan yang tidak dijangka dan tidak pernah terjadi itu adalah sangat menakutkan kerana pihak Barat tidak berniat untuk benar-benar membuat serangan.

Nate Jones dan pasukannya menyiasat ke akar umbi bagaimana pihak Soviet boleh menyalahtafsir latihan ketenteraan NATO yang dijalankan setiap tahun itu. Mereka mencari jawapan dengan merujuk kepada pelbagai sumber di Rusia termasuklah arkib KGB di Ukraine.

Mereka akhirnya berjaya menjumpai sebuah jurnal sulit ketenteraan Soviet dari tahun 1984 yang mengandungi analisis terperinci latihan Able Archer. Jelas, pihak Soviet berasa cemas dan panik dengan latihan itu.

Pada tahun 1983, pemimpin tertinggi Soviet adalah Yuri Andropov iaitu bekas ketua KGB yang diangkat melalui kenaikan pangkat parti komunis. Walau bagaimanapun, tatkala menaiki takhta kepimpinan, dia jatuh sakit dan dikatakan menjadi sangat paranoid.

Menurut Martin Chalmers iaitu Timbalan Ketua Pengarah kumpulan pemikir keselamatan Royal United Services Institute (RUSI) yang berpangkalan di London, kepimpinan Soviet masih menghadapi trauma serangan mengejut Hitler pada tahun 1941 yang hampir melumpuhkan Kesatuan Soviet. Jadi, mereka beranggapan polisi ketenteraan Amerika Syarikat juga mengamalkan prinsip yang sama.

Pentadbiran tentera AS di bawah pimpinan Presiden Reagan juga tidak meyakinkan Soviet, malah keadaan menjadi lebih tegang apabila kapal laut AS sering berlabuh terlalu hampir dengan perairan Soviet dan jet pejuang yang menuju ke arah kawasan udara Soviet berpatah kembali hanya di saat-saat akhir. Dalam satu dokumen oleh Agensi Keselamatan Negara AS menjelaskan yang tindakan ini sengaja dibuat untuk mencetuskan paranoia dan menakut-nakutkan Soviet.

Sebuah dokumen turut merekodkan arahan Andropov kepada pegawai KGB : "Keutamaan nombor satu adalah mengelakkan serangan nuklear."

Pasukan operasi KGB ditugaskan untuk mengesan perkara ini dan memberikan laporan setiap dua minggu. Namun, disebabkan ketua mereka yang berada di Moscow terlalu taksub ingin mendengar berita mengenai potensi serangan pertama, jadi perisik-perisik ini akhirnya menyampaikan 'berita' tersebut untuk memuaskan hatinya.

Perisik-perisik KGB ini berada lebih hampir dengan Barat. Malah, kebanyakan daripada mereka tinggal di negara Barat dan tahu bahawa kerajaan di sana tidak mempunyai sebarang rancangan untuk menyerang namun mereka tetap melaporkan apa yang 'diberitahu untuk dilaporkan.' Pejabat kerajaan di Moscow kemudian menerima laporan-laporan ini dan terus membuat kesimpulan sendiri. Sementara proses mengumpulkan hasil risikan berlangsung, latihan Able Archer 83 pula dilancarkan pada masa yang sama.

Pihak risikan Soviet bertindak secara tidak rasional dan menyebabkan sebuah kitaran yang sangat berbahaya sekali gus menunjukkan kelemahan sistem ketenteraan Soviet.

Pemimpin Barat juga dikecam kerana seolah-olah tidak memahami atau menyedari betapa bahayanya membuat simulasi peperangan dan serangan senjata nuklear sebegini. Menurut Jones, mereka kurang empati dan telah menyebabkan tekanan untuk berlumba-lumba membangunkan senjata nuklear yang terhebat. Latihan konvensional Autumn Forge itu sendiri dibuat di kawasan sempadan Soviet, ditambah pula dengan tekanan pelancaran senjata pemusnah. Maka, sudah pastilah ia berjaya membuatkan pihak Soviet tidak senang duduk.

Walaupun laporan rahsia presiden AS berkaitan Able Archer 83 tidak pernah diterbitkan sehingga tahun 1990, hakikatnya beberapa bulan sahaja selepas latihan dijalankan, masalah-masalah yang timbul telah disampaikan kepada pasukan risikan British.

Kedua-dua Perdana Menteri Margaret Thatcher serta Presiden Reagan amat terkejut apabila mengetahui yang pihak Soviet benar-benar percaya bahawa mereka berdua telah 'meluluskan' serangan ke atas Soviet buat julung-julung kalinya.

Mujurlah keadaan tegang semakin reda beberapa bulan dan tahun kemudian. Malah, Presiden Reagan dan pemimpin Soviet baru iaitu Mikhail Gorbachev telah memulakan satu siri perjanjian gencatan senjata.

Able Archer 83 masih relevan sehingga ke hari ini dan bukan sekadar menjadi nota kaki yang kecil dalam rekod sejarah Perang Dingin. Retorik sekali lagi dihalakan antara Rusia dan Amerika Syarikat dengan kebimbangan penamatan perjanjian nuklear dunia.

Rusia, Amerika Syarikat dan China kini sedang memperbaharui senjata-senjata nuklear masing-masing. Kerajaan AS juga mendakwa bahawa Rusia telah melanggar perjanjian Intermediate-Range Nuclear Forces (INF) dengan membangunkan senjata peluru berpandu jarak sederhana. Akhirnya, Presiden Trump telah menyatakan hasrat untuk menarik diri daripada perjanjian tersebut.

Menurut Chalmers, pemansuhan kawalan persenjataan akan mencetuskan kebimbangan di kedua-dua belah pihak kerana setiap satunya akan bersangka buruk terhadap pihak yang lain. Dikhuatiri juga akan wujud pihak-pihak ketiga yang sengaja membangkitkan kemarahan salah satu pentadbiran kerajaan.

Kebimbangan ini juga akan menyebabkan kedua-dua pihak bersiap sedia untuk melakukan sesuatu yang lebih dahsyat apabila krisis benar-benar berlaku.

Jika sesuatu krisis berlaku, risiko untuk berlaku salah faham adalah lebih tinggi. Kemungkinan peperangan yang lebih dahsyat daripada latihan Able Archer 83 juga boleh terjadi selagi senjata nuklear masih wujud.


Kisah Firaun Yang Tidak Popular Kerana Percubaan Memadam Sejarahnya - Hatshepsut

Firaun, atau raja Mesir selalunya terdiri daripada golongan lelaki. Jarang sekali Mesir Purba ditadbir oleh wanita, namun, pada beberapa ketika, pernah kerajaan berkenaan berada di bawah penguasaan firaun wanita.

Sebelum pemerintahan Cleopatra pada penghujung Dinasti Ptolemaic, Mesir telah mempunyai beberapa orang pemerintah wanita. Yang pasti, terdapat tiga orang firaun wanita, dan mungkin lima orang, bergantung kepada sejauh mana kita melihat sejarah, yang tidak menyatakan secara jelas jantina beberapa orang firaun.

Hatshepsut merupakan seorang firaun yang hebat. Pemerintahan baginda selama 21 tahun merupakan suatu tempoh kemakmuran buat Mesir. Hatshepsut memainkan peranan yang sangat penting dalam membina Mesir, antaranya menaik taraf laluan perdagangan yang penting buat ekonomi kerajaan berkenaan.

Lembah Diraja, atau The Valley of Kings yang menjadi lokasi pemakaman firaun-firaun terbina dek kerana baginda. Di lokasi tersebut, Hatshepsut telah membina makam buat bapa dan dirinya sendiri, sebelum para firaun selepas baginda mula membina makam mereka di tempat yang sama.

Hatshepsut adalah firaun ke-5 daripada dinasti ke-18 Mesir. Secara teknikalnya, Hatshepsut adalah pemangku rasmi kepada anak tirinya, Thutmose III. Disebabkan Thutmose III hanya berusia 2 tahun ketika kematian bapanya Thutmose II, Hatshepsut adalah satu-satunya pengganti yang layak untuk memerintah Mesir.

Ketika di penghujung pemerintahan Thutmose III, seseorang telah cuba untuk menghilangkan segala bukti kewujudan Hatshepsut, dengan menghancurkan patung-patungnya, dan mengubah figuranya kepada lelaki pada penulisan hieroglifik di dinding-dinding.  Mereka melakukan dengan tidak cermat, namun para arkaelogi dan sejarawan berjaya meletakkannya semula dalam sejarah. Hari ini, Hatshepsut dikenali sebagai salah seorang firaun Mesir paling berjaya.

Suami Hatshepsut ialah Thutmose II, yang juga merupakan adik beradik sebapa (berlainan ibu). Sebab utama Thutmose II mengahwini baginda adalah kerana Hatshepsut adalah anak tunggal Thutmose I dengan isterinya yang pertama (kedudukan isteri yang tertinggi), Ahmose.

Ibu Thutmose II, Mutnofret adalah isteri kedua bapanya, menjadikan Thutmose II kurang layak untuk diangkat sebagai pengganti kelak. Dengan mengahwini Hatshepsut, Thutmose II menjadi pilihan utama sebagai firaun seterusnya.

Pasangan Thutmose II dan Hatshepsut hanya mempunyai seorang anak, iaitu Neferure yang merupakan seorang perempuan. Walaupun ibunya secara efektifnya seorang Firaun, Neferure tidak layak untuk diangkat menjadi firaun. Hal ini adalah kerana keutamaan harus diberikan kepada Thutmose III.

Tidak diketahui individu sebenar yang cuba untuk memadamkan Hatshepsut daripada sejarah. Menurut rekod sejarah, cubaan untuk menghancurkan legasi Hatshepsut berlaku pada penghujung era pemerintahan Thutmose III. Ketika Hatshepsut memerintah, Thutmose III adalah jeneralnya yang paling berjaya, yang turut memainkan peranan penting lain sebagai atlet, penulis, sejarawan, ahli botani dan arkitek.

Baginda dilihat berjaya dalam setiap apa yang diusahakannya. Selepas kematian Hatshepsut, pemerintahan baginda selama 33 tahun menyaksikan kawasan taklukan Mesir semakin meluas. Thutmose III langsung tidak mempunyai sebarang masalah atau dendam terhadap ibu tirinya. Jadi, Thutmose III bukanlah suspeknya.

Namun begitu, terdapat beberapa spekulasi yang mengaitkan Thutmose III sendiri sebagai suspek utama yang cuba 'menyucikan' rekod kewujudan ibu tirinya itu. Baginda bertindak sedemikian kerana marah akan Hatshepsut kerana menduduki takhta firaun sebelumnya. Buat penulis, teori ini tidak masuk akal kerana hubungan baginda dengan Hatshepsut pada sebelumnya tidak mempunyai masalah.

Antara suspek lain termasuklah Amenhotep II, yang merupakan anak dan waris Thutmose III, yang membantu bapanya mentadbir di penghujung pemerintahannya. Sebagai anak kepada salah seorang isteri firaun, kedudukannya bagi menaiki takhta sedikit goyah. Menurut beberapa sumber, dengan memadamkan legasi Hatshepsut, takhta sebagai firaun lebih mudah untuk diduduki, namun tidak jelas bagaimana.

Sama ada betul atau tidak Amenhotep II yang cuba memadamkan legasi Hatshepsut, tiada siapa yang tahu. Namun yang pasti, individu tersebut cuba melakukan apa sahaja bagi menghapuskan Hatshepsut daripada rekod sejarah.


10 Serangga Pelik yang Jarang Ditemui Dan Diketahui

Secara semula jadinya tidak semua haiwan itu kelihatan cantik dan mengagumkan, terutamanya serangga pelik yang terdapat di sekeliling dunia kita. Ada antara serangga ini kelihatan seperti makhluk yang berasal dari planet lain manakala sesetengah yang lain pula agak cantik walaupun pelik.

Kebanyakan orang agak takut dengan serangga, namun serangga pelik dalam senarai yang kami ingin kongsikan bersama anda ini pasti akan membuatkan anda berasa lebih takut lagi. Berikut adalah beberapa serangga pelik yang mungkin anda tidak tahu ianya wujud.

Isopod adalah serangga kecil yang kelihatan seakan ulat gonggok dan ianya hidup dalam air mahupun di darat. Akan tetapi, Isopod gergasi yang merupakan serangga laut ini kelihatan agak menakutkan.

Isopod biasanya memakan bangkai haiwan dan dianggap tidak merbahaya kepada hidupan laut yang lain. Ia biasanya hidup di dasar laut di mana keadaannya gelap-gelita.

Isopod gergasi ini banyak mendiami Lautan Pasific, Lautan Atlantik dan juga Lautan Hindi. Bahagian bawah badan dan matanya boleh memberikan anda perasaan takut kerana ia seakan menyerupai bentuk makhluk asing.

Rama-rama Hummingbird ini kelihatan seakan sama dengan Hummingbird (atau dikenali sebagai Burung Madu dari keluarga Burung Kelicap). Seperti Hummingbird, rama-rama Hummingbird ini juga boleh mengibaskan sayapnya dengan kelajuan tinggi dan berhenti secara statik di udara.

Spesies rama-rama ini banyak ditemui di Sepanyol, Perancis dan China. Jika dilihat dari jauh, rama-rama ini mempunyai saiz dan bentuk badan yang hampir sama seperti burung Hummingbird, dengan sesungut seakan paruh burung. Rama-rama ini aktif pada waktu malam dan juga siang.

Serangga ini juga diketahui cenderung untuk berhijrah ke Algeria, India atau negara-negara Asia Tenggara yang lain ketika musim sejuk. Rama-rama ini sering kali disalah anggap sebagai burung Hummingbird oleh pengkaji dan juga pemerhati.

Mentadak Bunga, seperti namanya akan meniru dan menyamar mengikut bunga untuk menangkap mangsanya. Teknik mendatak ini juga sering membantunya untuk mengelak daripada pemangsa berbahaya yang lain.

Serangga ini juga diketahui mempunyai kepintaran kerana ia akan memanjat sehingga pucuk pokok dan menyamar seperti sekuntum bunga sambil menunggu mangsanya dekat dalam jarak yang boleh dicapainya sebelum menyerang.

Kebiasaannya Mentadak Bunga ini berwarna merah jambu atau putih. Mentadak ini biasanya akan melambai-lambai lengannya untuk menarik perhatian mangsa seperti lalat untuk duduk di titik hitam di bahagian badannya sebelum menangkap mangsa.

Kumbang Titan merupakan salah satu spesies kumbang paling besar di dunia dengan saiz ukuran maksimumnya boleh mencecah 17 cm panjang. Tiada satu spesies kumbang di hutan hujan Amazon pun yang mampu menandingi saiz Kumbang Titan ini.

Ia juga diketahui mempunyai kekuatan seperti mampu memotong sebatang pensel dengan mudah sahaja apatah lagi menembusi kulit manusia. Kumbang ini biasanya mendiami bawah kayu mati dan memerlukan masa selama beberapa tahun untuk mencapai tahap matang. Kumbang Titan ini banyak ditemui di hutan Amazon, Vanezuela, Peru dan beberapa kawasan lain di Utara Brazil.

Pepijat air yang juga dikenali sebagai "Indian toe-biters" atau "Kutu Buaya" ini banyak ditemui di sekitar Amerika Utara, Amerika Selatan dan Asia Timur. Ia juga sangat agresif secara semula jadi diketahui kerap menyerang haiwan lain seperti ikan, katak dan juga ular.

Pepijat air juga akan berlakon seolah ia mati sehinggalah mangsa mendekatinya dalam jarak yang dekat untuknya menyerang. Walaupun begitu, apabila dikira dari segi penampilannya, pepijat air ini agak menjijikkan dengan belakang badan mereka dipenuhi dengan cengkerang telur.

Ia juga diketahui akan menyebabkan kesakitan yang kuat kepada manusia apabila digigit serangga ini kerana mereka akan menyuntik cecair yang berbahaya ke dalam badan manusia.

Serangga ini digelar Kumbang Zirafah kerana mempunyai leher panjang yang serupa dengan zirafah. Kumbang Zirafah jantan memiliki leher yang lebih panjang, 2 atau 3 kali ganda berbanding betina. Madagascar merupakan tempat terkenal bagi penemuan baru spesies serangga dan Kumbang Zirafah ini hanya terdapat di sana sahaja.

Leher Kumbang Zirafah yang panjang ini memudahkan serangga ini membina sarang dan juga melawan pemangsa. Ketika proses pembiakan, spesies betina serangga ini akan menggulung daun sebagai perumah, sebelum menetaskan sebiji sahaja telur setiap kali bertelur.

Semut Madu atau dikenali juga dengan nama Semut Honeypot ini kelihatan agak menakutkan kerana bahagian perutnya yang membengkak. Semut Madu ini seperti namanya, menyimpan madu pada bahagian perutnya untuk kegunaan pada masa hadapan. Semut lain kemudiannya akan menyedut nutrisi yang berada dalam perut Semut Madu.

Kajian yang dilakukan telah membuktikan bahawa madu yang tersimpan dalam perut serangga ini agak manis, walaupun rasanya sedikit pelik. Tidak seperti lebah atau penyengat yang menimpan manisan dalam sarang mereka, semut ini menyimpan madu dalam perut mereka sepanjang masa tanpa mendepositkan dalam sarang. Semut Madu ini hanya terdapat di bahagian selatan Amerika Syarikat sahaja.

Kumbang Pembunuh ini merupakan salah satu spesies serangga paling luar biasa di dunia. Ini kerana ia membawa bangkai serangga lain di belakang badannya untuk kelangsungan hidup. Kumbang ini berupaya menyuntik air liur berbisa terhadap serangga lain seperti semut dan lipas dan akan membawa mereka semua di belakangnya.

Bulu halus yang terdapat pada badan Kumbang Pembunuh ini membantu untuk mengekalkan banyak bangkai serangga di belakangnya sambil berlawan dengan serangga lain. Enzim yang terdapat pada mulut kumbang ini mampu melarutkan tisu, di mana dapat membantunya untuk membunuh mangsa.

Katydid Berduri ini merupakan serangga yang mempunyai rupa yang menakutkan dan ianya boleh ditemui di hutan hujan di timur Queensland dan utara New South Wales di Australia. Seperti namanya, serangga yang kelihatan seakan belalang ini mempunyai fizikal yang penuh dengan duri tajam.

Terdapat lebih kurang 6400 spesies Katydid, akan tetapi Katydid berduri dianggap spesies paling pelik kerana penampilannya. Kebiasaannya, Katydid berduri ini akan duduk diam di atas daun atau permukaan hijau untuk menyamar bagi memerangkap serangga lain.

Anda mungkin biasa melihat riang-riang yang terkenal kerana bunyinya yang kuat, tetapi serangga yang dipanggil Treehopper Brazil ini kelihatan amat pelik berbanding serangga lain dalam dunia. Serangga ini boleh ditemui hampir di setiap benua kecuali Antarctica.

Kerana fizikalnya yang pelik, ramai penyelidik berminat untuk mengkaji serangga ini. Serangga ini mempunyai mata atau antena di atas kepalanya yang berfungsi menakutkan pemangsa lain sekiranya berasa terancam.

Bahagian atas kepala treehopper ini berbeza bergantung kepada kelainan spesies serangga ini dan boleh dikatakan kesemua nampak menakutkan dan pelik. Serangga ini banyak terdapat pada daun dan dahan pokok kerana ia biasanya menghisap daun dan pucuk sebagai diet utamanya.


6 Fakta Dan Rekod Menarik Berkaitan Kaum Ibu Seluruh Dunia

Ibu adalah insan yang sangat istimewa dalam hidup semua individu. Tidak ada sesiapa pun dapat menggantikan kasih sayang seorang ibu.

Kedudukan ibu dalam sistem sosial masyarakat kita sudah termaktub sangat penting dengan golongan ibu memainkan peranan yang sangat besar melahirkan serta mendidik generasi akan datang.

Tahukah anda beberapa fakta menarik tentang golongan ibu di seluruh dunia? Berikut adalah 6 fakta menarik tentang ibu yang dapat kami kongsikan untuk anda hari ini.

Sehingga kini, rekod individu paling muda pernah melahirkan anak dipegang oleh seorang kanak-kanak bernama Lina Marcela Media de Jurado atau lebih dikenali dengan nama Lina Medina.

Dia lahir pada 23 September 1933 dan melahirkan anaknya melalui pembedahan, ketika baru berusia 5 tahun 7 bulan dan 21 hari. Pembedahan terpaksa dilakukan disebabkan saiz pelviknya yang terlalu kecil untuk melakukan prosedur bersalin normal.

Sehingga kini bagaimana Lina boleh mengandung tidak didedahkan, dengan desas-desus mengatakan dia mangsa rogol ayah kandung sendiri namun perkara itu tidak dibuktikan. Anak yang lahir diberi nama Gerardo, membesar menjadi seorang lelaki yang sihat dan meninggal dunia pada tahun 1979 ketika berusia 40 tahun.

Lina pula masih hidup sehingga kini, sudah berusia 85 tahun. (rujukan)

Walaupun terdapat beberapa percanggahan dalam rekod, ibu tertua di dunia yang melahirkan anak dipegang oleh Daljinder Kaur dari Haryana, India. Berusia 72 tahun semasa melahirkan anaknya yang diberi nama Arman pada 19 April 2016, Arman merupakan anak pertama beliau selepas menunggu sekian lama.

Perkahwinannya dengan suami yang berumur 79 tahun ketika itu tidak memberikan mereka cahaya mata, jadi Daljinder mendapatkan rawatan persenyawaaan benih dengan teknik IVF.

Bagaimanapun, berikutan perubahan corak hidup mereka pada usia tua, kesihatan Daljinder mula terjejas disebabkan keperluan menjaga Arman. Dia kini menghadapi masalah tekanan darah tinggi dan kepenatan untuk memenuhi tanggungjawab menjadi ibu kali pertama pada usia yang agak lanjut. (rujukan)

Apabila dilakukan perbandingan di antara semua usia ibu kali pertama, wanita di negara Greece mempunyai purata paling lambat berjaya menjadi ibu dengan purata usia 31.20 tahun, diikuti oleh Australia 30.50 tahun. Korea Selatan, Jepun dan Itali berkongsi tempat ketiga dengan mempunyai purata usia 30.30 tahun. (rujukan)

Berbeza dengan negara paling tua yang banyak meliputi negara-negara barat, negara Afrika mendominasi rekod ibu paling muda di dunia.

Negara Angola mencatatkan usia ibu paling muda secara purata, dengan umur 18.00 tahun adalah usia wanita mereka menjadi ibu. Niger dan Bangladesh berkongsi kedudukan kedua dengan 18.10 tahun, Chad dengan 18.20 tahun dan Mali dengan 18.60 tahun.

Amat berbeza sekali kan corak hidup masyarakat dunia di merata-rata tempat, dengan perbezaan hampir 12 tahun memisahkan purata ibu paling tua dan paling muda.

Rekod ibu yang paling bekerja keras beranak sehingga kini dipegang oleh seorang wanita Russia yang hidup pada abad ke 18, bernama Valentina Vassilyeva.

Dia dikatakan telah melahirkan 69 orang anak sepanjang hidupnya yang datang dalam beberapa kandungan kembar. Valentina dikatakan mengandung 16 kali kembar dua, 7 kali kembar 3 dan 4 kali kembar empat orang.

Daripada rekod yang ada, hanya dua orang anak beliau meninggal dunia semasa kecil. Walau demikian, rekod itu disangkal oleh pihak-pihak yang skeptik dengan kelemahan sistem rekod maklumat kelahiran yang digunakan. (rujukan)

Rekod bersalin paling ramai setakat ini dipegang oleh seorang wanita bernama Nadya Suleman, seorang warganegara Amerika Syarikat. Dia berjaya melahirkan 8 orang bayi, 2 perempuan dan 6 lelaki menerusi teknik persenyawaan IVF.

Kelahiran 8 orang bayi itu memecah rekod seorang lagi ibu bernama Nikem Chukwu, yang turut sama melahirkan 8 orang bayi namun salah seorang daripadanya meninggal semasa belum cukup usia seminggu. Selepas kelahiran anak-anaknya, Nadya berdepan kontroversi yang teruk berikutan status kewangannya yang amat runcing, selain daripada tanggungjawab menjaga 6 orang anaknya yang sedia ada.

Tindakan pihak perubatan meletakkan 12 embrio bayi ke dalam rahim Nadya dikritik kerana keterlaluan serta melanggar garis panduan badan perubatan. Atas tindakan itu, lesen pengamal perubatan doktor yang melakukan prosedur itu ditarik balik sehingga kini.

Walau bagaimanapun, tindakan doktor itu membuka peluang kepada Nadya untuk menggemparkan dunia, mempromosikan dirinya sehingga dikenali dengan nama 'Octomum.' (rujukan)


Debunked: Kebenaran Dan Mitos Tentang Penjagaan Bateri Telefon Pintar

Sebelum ini, kami pernah berkongsi satu artikel mengenai tabiat membiarkan bateri telefon 'kong' sepenuhnya sebelum dicas yang akan menyebabkan jangka hayat bateri merosot.

Disebabkan wujud kes-kes telefon meletup seperti kes kebakaran Samsung Note 7 tidak lama dahulu yang berpunca daripada masalah bateri, pelbagai 'petua' mula berlegar-legar di internet dan media sosial berkaitan penjagaan bateri telefon. Namun, menurut PCMag, kebarangkalian telefon terbakar dengan sendiri agak mustahil untuk berlaku melainkan gajet tersebut mengalami kerosakan serius semasa dikilangkan.

Ada yang berpendapat telefon tidak boleh dibiarkan cas semalaman. Ada yang kata hayat bateri hanyalah dua tahun. Malah, ada juga yang memberikan petua dengan membekukan bateri terlebih dahulu untuk mengelakkan sebarang masalah bateri. Mana satu yang betul?

Kami rungkaikan beberapa mitos dan fakta mengenai bateri telefon yang sering berlegar di internet untuk semua pengguna telefon pintar sama ada iPhone mahupun Android:

Satu perkara yang dipersetujui oleh majoriti pakar dalam bidang teknologi adalah telefon pintar sememangnya sudah cukup pintar untuk mengelakkan kejadian beban lampau (overload). Terdapat cip keselamatan yang dipasang sebagai perlindungan tambahan bukan sahaja di dalam telefon pintar, malah di dalam tablet dan juga komputer riba. Setiap kali bateri ion litium mencapai 100% kapasiti dalam masa sejam atau dua (maksimum), pengecasan akan terhenti serta-merta.

Jika anda membiarkan telefon terpasang pada pengecas semalaman, ia akan menggunakan sedikit tenaga kerana mengalirkan jus baru ke dalam bateri setiap kali bateri jatuh menjadi 99%. Proses secara berterusan inilah yang akan memendekkan jangka hayat bateri anda.

Namun begitu, jangan terlalu risaukan perkara ini kerana ia hanya perkara mudah. Sekiranya anda terjaga daripada tidur di tengah malam, anda cuma perlu cabut atau matikan kabel pengecas untuk mengelakkan penggunaan tenaga kecil secara berterusan. Jika anda jenis yang jarang terjaga, anda boleh cuba menggunakan timer (pemasa) untuk mematikan suis plag selepas tempoh yang ditetapkan tamat.

Antara masalah yang mungkin timbul akibat pengecasan semalaman adalah ia boleh menyebabkan telefon menjadi agak panas yang berpunca daripada trickle charging atau pengecasan secara beransur-ansur dan berterusan untuk sentiasa memenuhkan bateri. Ramai pakar yang menyarankan supaya anda mengeluarkan telefon daripada casing atau sarungnya sebelum membiarkannya semalaman. Ataupun, sekurang-kurangnya elakkan telefon yang sedang dicas ditutupi benda-benda lain seperti bantal, buku, topi dan sebagainya. Perbuatan ini tidak akan membuatkan telefon terbakar secara spontan, namun menyebabkan telefon menjadi lebih panas dan akhirnya akan merosakkan bateri.

Jika anda sangat takut berlaku kebakaran, beberapa pakar dari United Kingdom memberi saranan dengan meletakkan telefon yang sedang dicas di atas pinggan, piring atau sebarang objek besi yang tidak menyerap haba. Konsep ini sama seperti penggunaan singki haba dalam komputer.

Apa-apapun, perlu diingatkan bahawa kesemua saranan ini mengambil kira penggunaan pengecas dan kabel yang asli dan tulen sahaja. Sekiranya anda sering menggunakan kabel atau kepala pengecas tiruan pada harga yang murah, ia boleh mendatangkan masalah kerana kord dan penyambungnya mungkin tidak mengikut spesifikasi telefon atau tablet anda. Jadi, elakkan mengambil sebarang risiko dengan membeli kabel yang tidak berkualiti.

Satu perkara penting yang anda perlu fahami tentang bateri ion litium ialah ia tidak sukakan suhu persekitaran yang terlalu sejuk dan juga terlalu panas. Menurut Battery University, pengecasan telefon pintar secara berulang-ulang dalam suhu di bawah takat beku boleh menghasilkan "saduran litium metalik" yang kekal di bahagian anod bateri. Anda tidak akan boleh membetulkan kembali keadaan ini dan bateri akan lebih cepat rosak.

Begitu juga dengan suhu yang terlampau panas. Kesemua komponen dalaman telefon pintar tidak tahan dengan persekitaran yang panas. Situasi ini wujud sejak komputer mula dicipta lagi sehingga kini. Elakkan meletakkan telefon di bahagian atas papan pemuka kenderaan atau terlalu terdedah kepada matahari dan suhu tinggi.

Apple secara khusus menerangkan yang pengecasan iPhone melebihi 35 darjah Celsius akan menyebabkan kerosakan kekal kepada bateri. Peraturan yang sama juga boleh diguna pakai oleh mana-mana telefon pintar yang lain.

Menggunakan telefon sehingga ia ternyahcas sepenuhnya setiap kali bukanlah suatu tindakan yang wajar bagi bateri moden ion litium. Seperti yang pernah kami kongsikan sebelum ini, jangan tunggu sehingga telefon mati sebelum mengecas kerana ia akan membuatkan bateri tidak tahan lama.

Semakin panjang tempoh sebuah bateri digunakan, semakin berkurangan tenaga elektrik yang terdapat di dalamnya. Jika anda masih menggunakan model telefon keluaran terdahulu seperti iPhone 5 atau 6, mungkin anda pernah terfikir mengapakah pengecasan bateri mengambil masa yang singkat sahaja berbanding sewaktu mula-mula dimiliki dahulu, itulah puncanya - kapasiti bateri akan merosot selepas beberapa tempoh.

Ini sebenarnya adalah salah satu masalah bateri telefon lama jenis nikel kadmium dan nikel metal hidrida. Bateri yang mempunyai 'ingatan' inilah yang menjadi punca ramai orang masih berfikir bahawa mereka perlu menyahcas bateri sepenuhnya untuk memadamkan 'memori' tersebut sebelum mengecas semula. Namun, telefon model baru yang kini menggunakan bateri ion litium tidak mengalami situasi yang serupa.

Mungkin anda tertanya-tanya mengapakah bateri ion litium tidak bertahan mengikut usia. Ini bukan disebabkan 'ingatan' atau 'memori' tetapi kapasiti. Semakin lama digunakan, kapasiti bateri ion litium semakin berkurangan. Telefon yang baru akan mempunyai kapasiti 100% manakala telefon yang agak lama usianya mungkin hanya mempunyai kapasiti sekitar 80% walaupun dicas dalam tempoh yang sama. Menurut Battery University, keadaan ini digelar "sindrom orang tua."

Apple mendakwa yang bateri ion litium keluaran Apple direka untuk memiliki sekurang-kurangnya 80% daripada kapasiti asal walaupun telah melalui bilangan kitaran pengecasan yang tinggi. Ia juga mampu menampung "pengecasan pantas" yang akan memenuhi sehingga 80% dengan cepat. Selepas 80%, pengguna akan mendapati yang peningkatan kapasiti berjalan dengan perlahan. Ini untuk mengelakkan suhu meningkat serta memanjangkan hayat bateri. Walau bagaimanapun, pengecasan pantas tidak sesuai dengan bateri ion litium kerana ia hanya akan membuatkan bateri mengalami kakisan dengan lebih cepat.

Jika anda ingin membiarkan telefon dicas semalaman, elakkan mengecas dengan pantas dan gunakan pengecas yang bukan bersifat 'fast-charging'. Pengecas biasa ini mempunyai voltan yang lebih rendah.

Menurut Kent Griffith, seorang penyelidik penyimpanan tenaga dari University of Cambridge, mengecas melalui komputer, TV atau peralatan elektrik lain mungkin adalah pilihan yang lebih baik kerana pengecasan berlaku secara lebih perlahan. Apabila ini berlaku, tidak banyak tekanan terhadap ion-ion litium dan struktur yang menerimanya. Jadi, risiko kerosakan adalah lebih rendah.

6. Bateri telefon hanya mempunyai jangka hayat satu atau dua tahun sahaja : MITOS & FAKTA

Jangka hayat bateri telefon dikira berdasarkan kitaran pengecasan. Ini bermakna setiap kali anda mengecas sehingga 100% kapasiti, ia merupakan satu kitaran lengkap, namun ia tidak bermakna ia perlu digunakan sehingga 0%.

Sebagai contoh, jika bateri telefon anda berada pada 80% dan digunakan sehingga 30% (bermakna penurunan sebanyak 50%) dan dicas sehingga naik semula menjadi 80%, itu juga dikira sebagai satu kitaran lengkap. Anda boleh menggunakan 75% bateri atau 25%, ia tetap dikira satu kitaran. Dilaporkan bateri iPhone mempunyai jangka hayat antara 400-500 kitaran (dan ini tidak sama dengan 400-500 kali anda menyambungkan telefon pada pengecas.)

Apabila kapasiti telefon telah 'dimakan', anda mungkin perlu mengamalkan kitaran "50% cas dan guna" beberapa kali setiap hari dan di sini bermulalah peningkatan bilangan kitaran yang akan memendekkan jangka hayat bateri telefon. Sebaik-baiknya, cas telefon antara 20-80% dan jangan tunggu sehingga telefon mati.

Selain daripada skrin telefon, salah satu punca bateri lebih cepat mati adalah pembaziran tenaga telefon melalui pencarian isyarat Wi-Fi, rangkaian data dan Bluetooth.

Sebagai contoh, ketika menaiki kereta api di mana isyarat kebiasaannya lemah terutama sekali di bawah tanah, anda mungkin dapat perhatikan bahawa bateri lebih cepat habis daripada biasa. Ia mungkin berpunca daripada keadaan telefon yang terpaksa 'bekerja keras' mencari isyarat rangkaian.

Sekiranya anda tidak menggunakan telefon, anda boleh cuba ubah dahulu telefon dalam mod 'kapal terbang' atau matikan isyarat Wi-Fi dan data untuk menjimatkan bateri. Menggelapkan skrin telefon dan mempercepatkan mod 'tidur' juga boleh membantu memanjangkan hayat bateri.


7 Haiwan Yang Mampu Membiak Tanpa Mengawan (Parthenogenesis)

Dalam dunia haiwan, membiak tanpa mengawan merupakan perkara yang biasa. Terdapat istilah popular yang digunakan untuk merujuk kepada fenomena ini, iaitu parthenogenesis.

Haiwan yang tergolong dalam golongan parthenogenesis mampu membiak tanpa bantuan haiwan jantan. iluminasi.com kongsikan antara 7 haiwan yang mampu membiak secara aseksual atau parthenogenesis.

Parthenogenesis atau pembiakan dari ovum tanpa persenyawaan bukanlah sesuatu yang asing dalam dunia ular. Sangat diketahui bahawa banyak spesis ular terutama betina mampu bertelur tanpa mengawan dengan ular jantan.

Namun, ketika parthenogenesis pertama berlaku, ia telah mengejutkan ramai orang. Persenyawaan seperti ini pertama kali berlaku pada ular pada tahun 2010 di mana ular boa constrictor menjadi yang pertama berjaya membiak dengan cara ini.

Ular boa ini ditempatkan dalam kandang yang penuh dengan ular jantan. Ajaibnya, ular ini bukan melahirkan seekor anak tetapi 2 ekor.

Menurut sumber, terdapat kira-kira 20,000 spesis lebah madu yang boleh ditemui di beberapa buah negara di dunia. Kebanyakan daripada spesis lebah madu ini membiak secara normal di mana lebah jantan mengawan dengan lebah betina.

Lebah madu Cape adalah satu-satunya spesis lebah madu yang diketahui mampu membiak tanpa bantuan lebah jantan. Lebah ini biasanya ditemui di Afrika Selatan dan ia membiak dengan teknik yang dikenali sebagai theltyoki.

Dan apabila telur-telur tersebut menetas, kesemua lebah-lebah yang lahir adalah lebah betina.

Banyak haiwan invertebrata atau tak bertulang belakang sememangnya diketahui mampu membiak dengan cara parthenogenesis. Namun adalah jarang bagi haiwan bertulang belakang untuk membiak dengan cara ini, seperti yang berlaku kepada Cicak New Mexico Whiptail.

Fakta menarik mengenai haiwan ini adalah kesemua cicak ini adalah betina, bermakna tiada langsung cicak jantan. Ia pernah dikacuk dengan cicak Striped Whiptail dan Western Whiptail.

Malangnya, cicak jantan yang dilahirkan tidak berada dalam kesihatan yang baik. Namun, ketiadaan cicak jantan tidak membuatkan populasi cicak New Mexico Whiptail pupus.

Cicak betina mampu bertelur dengan jumlah maksimum sebanyak 4 telur dan sudah tentu ia menetaskan telurnya sendiri.

Bagi mereka yang pernah memakan daging ayam belanda pasti tahu keenakannya. Ayam belanda tersangat popular di Barat ketika Hari Kesyukuran atau Thanksgiving di mana ia menjadi hidangan utama.

Akan tetapi, ramai orang yang tak tahu bahawa ayam belanda tergolong dalam golongan haiwan yang boleh membiak tanpa mengawan.

Ya, bukan rupa spesis ini sahaja yang unik tetapi juga cara membiak. Walaupun ayam belanda ditempatkan di dalam kandang yang mempunyai ayam jantan, namun ayam betina sebenarnya bertelur lebih kerap jika dipisahkan daripada ayam jantan.

Di hutan, ini jarang berlaku namun terdapat populasi yang membiak secara parthenogenesis.

Ikan jerung merupakan antara ikan yang paling banyak dibualkan. Seluruh dunia kini menunjukkan keprihatinan terhadap populasi jerung yang semakin terancam disebabkan pemburuan yang terlalu kerap.

Sirip ikan ini merupakan bahagian yang paling menjadi sasaran manusia kerana dipercayai mempunyai rasa yang sangat enak dan manfaat kesihatan.

Terdapat pelbagai spesis jerung di laut namun terdapat satu spesis yang lebih menonjol daripada yang lain, iaitu jerung Zebra. Spesis ini tersangat unik kerana ia boleh membiak secara aseksual.

Para penyelidik sudah lama mempunyai rasa ingin tahu terhadap jerung ini, yang mana kebanyakan daripadanya adalah betina.

Haiwan seterusnya yang mampu membiak tanpa mengawan adalah kalajengking. Tak semua kalajengking mampu melakukannya, namun sesetengah spesis seperti kalajengking Walnut Gulch merupakan salah satu daripadanya.

Spesis ini mampu meneruskan keturunannya tanpa melakukan sentuhan dengan jantina bertentangan.

Kalajengking Walnut Gulch adalah spesis yang banyak ditemui di Selatan Arizona. Ia mempunyai tubuh coklat kemerahan daripada bahagian kepala sehingga ke perut.

Menurut jurnal Euscorpuis, terdapat 187 spesismen kalajengking dalam keluarga Vaejovidae yang mana kebanyakannya adalah betina.

Setelah dikaji, kalajengkin ini mempunyai bakteria yang dikenali sebagai Wolbachia yang boleh mencetuskan feminisasi dalam keluarga artropod.

Komodo adalah spesis cicak yang paling besar di dunia. Ia boleh ditemui di pulau di Komodo, di Nusa Tenggara Timur. Menurut penyelidik, komodo dianggap sebagai reptilia purba yang sepatutnya sudah pupus dari muka Bumi.

Haiwan ini mampu membesar sehingga 3 meter panjang dan 70 kilogram. Komodo memiliki kekuatan yang menakjubkan dan mampu menjadikan haiwan bersaiz besar seperti khinzir dan rusa dengan mudah.

Malah, komodo juga boleh menjadikan manusia sebagai mangsa. Dikurniakan dengan gigitan berbisa, komodo telah mengejutkan seluruh dunia pada tahun 2005.

Pada tahun tersebut, komodo pertama kalinya diketahui sebagai salah satu spesis yang tergolong sebagai haiwan partenogenesis.

Ini bermakna, ia mampu membiak tanpa perlu mengawan. Hal ini berlaku apabila sekumpulan komodo yang terdapat di zoo di London mampu bertelur tanpa berlaku apa-apa sentuhan dengan komodo jantan.


Kenali Nabataean, Kaum Pengukir Dinding Bukit Sehingga Terdirinya Kota Petra

Sebelum penaklukan Alexander the Great, sebuah tamadun baharu yang berkembang maju muncul di selatan Jordan. Sebuah suku kaum nomad yang dikenali sebagai Nabataean mula berpindah ke kawasan ini secara beransur-ansur daripada tanah Arab sejak abad ke-6 sebelum Masihi lagi. Lama-kelamaan, mereka mula meninggalkan gaya hidup nomad mereka dan menetap di beberapa kawasan di selatan Jordan.

Antara kawasan-kawasan yang didiami oleh suku Nabataean termasuklah di kawasan yang hari ini kita kenali sebagai Palestin, dan utara Arab. Ibu negeri mereka adalah kota lagenda Petra, tarikan paling terkenal Jordan hari ini. Sebelum kehadiran Nabataean, Petra didiami oleh suku Edomites.

Namun, Nabataean adalah kaum yang bertanggungjawab mengukir bangunan, kuil dan makam pada permukaan bukit berbatu di kawasan berkenaan. Mereka jugalah yang membina dinding bagi memperkukuhkan lagi Petra, walaupun kota tersebut sebenarnya secara semulajadi sudah dilindungi oleh bukit bukau.

Membina sebuah empayar di kawasan padang pasir bukanlah sesuatu yang mudah untuk dilakukan. Kaum Nabataean mempunyai kepakaran dalam bidang sistem perairan. Mereka terdiri daripada jurutera air yang berkebolehan, berjaya mengairi tanah dengan sistem empangan, terusan dan takungan yang ekstensif.

Nabataean juga adalah pedagang yang hebat, terlibat dalam aktiviti tersebut di China, India, Timur Tengah, Mesir, Syria, Greece dan Rom. Antara barang yang diperdagangkan termasuklah rempah ratus, wangian, emas, haiwan, gula, ubatan, kain dan lain-lain lagi.

Daripada sebuah kota berkubu, Petra berubah menjadi laluan perdagangan komersial yang kaya antara dengan kebudayaan Arab, Assyria, Mesir, Greek dan Rom. Pengawasan laluan perdagangan antara kawasan dataran tinggi Jordan, Laut Merah, Damsyik dan selatan Arab menjadi nyawa buat empayar Nabataean.

Walaubagaimanapun, tidak banyak yang diketahui tentang masyarakat Nabataean. Mereka dikatakan berbicara dalam dialek Arab dan Aramaic. Segala apa yang diketahui tentang budaya suku Nabataean diambil daripada penulisan seorang sarjana Rom yang bernama Strabo.

Beliau merekodkan bahawa komuniti tersebut ditadbir oleh sebuah keluarga diraja, walaupun wujudnya semangat demokrasi yang kuat. Menurut beliau lagi, masyarakat Nabataean tidak mengamalkan sistem perhambaan, dan semua rakyat bebas menjalankan aktiviti masing-masing. Daripada segi agama, kaum Nabataean menyembah tuhan matahari Dushara, dan dewi Allat.

Kejayaan empayar Nabataean menjadi semakin berkuasa dan kaya raya mula menarik perhatian jirannya di utara. Raja Seleucid, iaitu Antigonus yang menaiki takhta selepas empayar Alexander berpecah, telah menyerang Petra pada tahun 312 BC. Tenteranya dengan mudah memasuki kota tersebut, namun berjaya dikalahkan semula oleh tentera Nabataean.

Rekod menunjukkan bahawa Nabataean tidak ingin berperang dengan empayar Seleucid bagi mengekalkan aktiviti perdagangan mereka. Sepanjang abad ke-3, Ptolemies dan Seleucids kerang berperang bagi menakluki Jordan, yang mana Seleucid berjaya mencapai kemenangan pada tahun 198 BC. Walaubagaimanapun, empayar Nabatea di Petra tidak terkesan dengan peperangan tersebut.

Walaupun Nabataean menentang penaklukan tentera, budaya Hellenistik jirannya tetap mempengaruhi mereka. Pengaruh Hellenistik boleh dilihat pada seni bina Nabataean, terutamanya pada ketika empayarnya berkembang ke utara ke Syria, sekitar 150 BC.

Namun begitu, ekonomi dan kuasa politik empayar Nabataean yang semakin berkembang membimbangkan empayar Rom. Pada tahun 65 BC, tentera Rom tiba di Damasyik dan mengarahkan Nabataean untuk mengundurkan tentera mereka. Dua tahun kemudian, Pompei menghantar bala tentera bagi menjatuhkan Petra. Walaubagaimanapun, Raja Nabataean, Aretas III berjaya mematahkan serangan tersebut, tidak caranya, sama ada melalui ketenteraan atau perjanjian damai.

Pembunuhan Julius Caesar pada tahun 44 BC menandakan bermulanya tempoh pemerintahan anarki buat Roman di Jordan. Raja Parthian dan Mesopotamia mengambil peluang yang ada untuk menyerang Petra. Empayar Nabataean membuat kesilapan dengan menyebelahi Parthian ketika peperangan empayar ini berperang dengan empayar Rom.

Selepas kekalahan Parthian, Petra terpaksa akur menjadi jajahan Rom. Sekali lagi, Petra telah ditakluk buat kali kedua oleh pemerintah Rom, Herod the Great. Serangan kedua pada tahun 31 BC, menyaksikan raja ini mengambil alih sebahagian besar wilayah Nabataean, termasuklah lalu perdagangan yang lumayan ke Syria.

Walaubagaimanapun, empayar Nabataean terus makmur buat seketika. Raja Aretas IV, yang memerintah daripada tahun 9 BC hingga 40 AD, telah membina rantaian penempatan di sepanjang laluan karavan bagi membangunkan perdagangan kemenyan yang makmur.

Empayar Nabataean sedar akan kekuasaan Rom, dan akhirnya bekerjasama dengan mereka bagi melemahkan kebangkitan kaum Yahudi pada tahun 70 AD. Kerjasama tersebut akhirnya memberi impak yang negatif buat Nabataean, apabila mereka diletakkan di bawah pemerintahan Rom.

Monarki Nabataean yang terakhir, Rabbel II telah membuat perjanjian dengan Rom bahawa sekiranya mereka tidak menyerang Petra sepanjang kehidupannya, mereka akan dibenarkan untuk memiliki empayar Nabataean selepas kematiannya. Selepas kematiannya pada tahun 106 AD, Rom telah mengambil mengambil empayar Nabataean dan menamakannya sebagai Arabia Petrea.

Hari ini, kita masih dapat melihat kesan peninggalan kaum Nabataean pada dinding-dinding bukit melalui ukiran bangunannya.


5 Syarikat Yang Dinobatkan Selaku Majikan Terbaik Malaysia 2018

Ramai di luar sana pasti mengidamkan pekerjaan yang memberikan anda bukan sekadar gaji yang stabil, malahan faedah atau imbuhan yang lebih baik. Namun begitu bukan semua syarikat mampu menyediakan perkhidmatan yang terbaik bukan sahaja kepada pelanggan, malahan kepada pekerjanya juga.

Tahukah anda syarikat mana yang dinobatkan selaku majikan terbaik di Malaysia bagi tahun 2018? Mari kita lihat sama-sama syarikat manakah yang menjadi majikan terbaik di Malaysia hasil badan penyelidikan Aon.

Syarikat pembuat sarung tangan yang menggunakan bahan getah sintetik terbesar di dunia, Hartalega merupakan sebuah syarikat tempatan yang bermula secara kecil-kecilan sejak tahun 1988. Mempunyai 6,000 orang pekerja di lapan buah kilang, produk keluaran Hartalega kebiasaannya digunakan di pusat-pusat perubatan di lebih 40 buah negara. Mendapat 3.8 bintang oleh pengguna Jobstreet dan 3.6 bintang daripada pengguna Glassdoor, syarikat ini tersenarai buat kali pertama dalam tinjauan tahun 2018.

Jika disebutkan Gerbang Alaf, pasti anda tertanya-tanya restoran apa tu, tetapi bila disebut McDonald's pasti anda semua tahu. Gerbang Alaf dinobatkan sebagai antara majikan terbaik di Malaysia dengan 4.1 bintang dari pengguna Jobstreet. Gerbang Alaf dikatakan berjaya mewujudkan suasana pekerjaan yang mementingkan kerjasama erat antara pasukan dan suasana kerja yang baik, walaupun perniagaan utama mereka adalah perniagaan restoran makanan segera.

Syarikat kredit ini mendapat 4.5 daripada Jobstreet dan 3.5 daripada Glassdoor. Pekerja AE memuji syarikat ini kerana mampu menyediakan ruang untuk pekerja membina karier secara teratur, mampu memberikan 'work life balance' yang baik pada pekerja serta memberikan banyak faedah tambahan kepada pekerja. Gaji di sana juga dikatakan tinggi.

Pemaju hartanah yang cukup popular ini yang memiliki banyak projek berstatus tinggi di seluruh negara dinobatkan sebagai majikan terbaik di Malaysia bagi tahun kedua berturut selepas memenangi anugerah sama pada tahun 2016. Mempunyai reviu 4.0 daripada pengguna Jobstreet dan 4.1 melalui pengguna Glassdor, Eco World dikatakan mampu memberikan suasana kerja yang kondusif bagi membantu karier anda.

Syarikat penghantaran ini memang dikenali diseluruh dunia sebagai salah sebuah syarikat yang paling mengutamakan kebajikan pekerja jadi tidak mengejutkan perkara sama juga diamalkan di Malaysia. Diberikan 4.3 bintang di Jobstreet dan 4.1 bintang di Glassdoor, DHL dikatakan mengutamakan dasar kebajikan pekerja yang mampu menyeimbangkan keperluan pekerja dalam setiap sudut.

Untuk tahun 2018, DHL Express dinobatkan sebagai majikan terbaik di antara semua yang tersenarai.


Kisah Anak Kecil di Pedalaman China Yang Perlu Menuruni Tangga 800m Untuk Ke Sekolah

Sewaktu kecil, kita pasti pernah mendengar kisah-kisah daripada ayah atau datuk kita bagaimana sukarnya mereka hendak ke sekolah. Ada yang terpaksa berjalan jauh, ada yang tidak berkasut, ada yang terpaksa melalui sawah padi dan sebagainya.

Para pelajar zaman sekarang ternyata sangat beruntung. Mereka tidak perlu bersusah-payah ke sekolah kerana biasanya ibu bapa yang akan menghantar mereka sehingga di hadapan pintu pagar sekolah. Selain itu, ada juga yang berbasikal atau menaiki van sekolah.

Walau bagaimanapun, kesenangan seperti ini tidak dapat dinikmati oleh para pelajar di perkampungan Atule'er yang terletak di Sichuan, China. Keadaan geografi tempat tinggal dan sekolah mereka menyebabkan para pelajar terpaksa turun dan naik tangga daripada akar kayu setinggi 800meter.

Perkampungan yang berusia 200 tahun ini terletak di kawasan berbukit bukau pada ketinggian 799 meter atau 2624 kaki. Kesuburan tanah disini membolehkan para penduduk untuk bercucuk tanam tumbuhan-tumbuhan dan buah-buahan.

Walau bagaimanapun, satu-satunya sekolah berhampiran kampung ini terletak di bawah bukit ini. Ini menyebabkan para pelajar tiada pilihan selain terpaksa mengharungi perjalanan yang sangat mencabar untuk ke sekolah.

Dianggarkan terdapat kira-kira 15 orang pelajar daripada kawasan perkampungan ini yang terpaksa mengharungi perjalanan mencabar selama 2 jam. Ini termasuklah pelajar termuda yang hanya berumur 6 tahun.

Menyedari akan risiko ini, kebiasaannya para pelajar ini akan menetap di sekolah tersebut selama dua minggu sebelum pulang ke rumah. Ianya umpama mereka berada di sekolah berasrama kerana terpaksa berjauhan dengan keluarga.

Perjalanan turun dan naik ke sekolah bukanlah mudah. Malah, satu-satunya jalan untuk ke sekolah adalah melalui tangga semulajadi yang terdiri daripada akar-akar kayu. Keadaan akan menjadi sukar sekiranya cuaca hujan yang akan menjadikan trek semakin licin dan merbahaya.

Bagi memantau dan membantu para pelajar ini, kebiasaannya mereka akan turut ditemani ibu bapa pelajar yang akan bergilir-gilir menemani para pelajar ini. Malangnya, inisiatif ini masih tidak dapat megurangkan secara total risiko yang ada pada trek ini.

Menurut rekod, 8 orang penduduk daripada kampung ini telah terkorban sewaktu melalui trek ini dalam tempoh 2 tahun kebelakangan ini. Walau bagaimanapun, kes-kes kematian ini tidak menghalang penduduk menggunakan laluan ini memandangkan ianya satu-satu jalan yang ada untuk mengakses ke kawasan perkampungan ini.

Kisah para pelajar ini akhirnya mendapat perhatian masyarakat dan kerajaan China apabila siaran Beijing News telah memaparkan beberapa gambar para pelajar dari perkampungan ini memanjat tangga akar kayu ini. Ianya turut menimbulkan simpati orang ramai yang khuatir dengan keselamatan para pelajar ini.

Akhirnya, kisah ini berjaya menarik perhatian pihak pemerintah dan kerajaan telah memberi bantuan untuk pembinaan tangga daripada besi yang akan memudahkan perjalanan penduduk kampung untuk turun naik daripada kawasan tempat tinggal mereka.

Kos keseluruhan pembinaan tangga besi ini dianggarkan sekitar $150,000 dan kerja-kerja pembinaan ini sangat mencabar memandangkan bentuk muka bumi kawasan ini yang sangat curam. Pembinaan tangga besi ini juga menggunapakai sekitar 1500 paip besi untuk pembinaan keseluruhan tangga ini.

Bagi penduduk kampung, mereka sememangnya bersyukur di atas pembinaan tangga besi ini. Tangga ini tentunya akan memudahkan kira-kira 400 orang penduduk di kampung ini untuk turun dan naik setiap minggu terutamanya untuk memasarkan produk hasil tani mereka di pasar yang berdekatan.

Malah, pembinaan tangga ini juga akan memudahkan akses dunia luar ke kawasan perkampungan ini, seterusnya dijangka akan menggalakkan lebih ramai pelancong berkunjung ke kawasan tempat tinggi ini untuk menikmati pemandangan yang menarik dari puncak.

Persoalannya, sanggupkah anda menaiki tangga besi setinggi 800 meter ini? Bagi yang gayat, mungkin anda harus melupakan keinginan ini.


5 Kepercayaan Dan Budaya Perkahwinan Barat Yang Orang Kita Sibuk Nak Ikut

Masyarakat barat mempunyai kawalan ke atas media dunia, jadi amat mudah untuk mereka menjual pada kita kepercayaan-kepercayaan yang mereka amalkan dalam kehidupan mereka.

Satu budaya paling popular yang semakin mendapat tempat di kalangan masyarakat kita, adalah beberapa kepercayaan dan adat resam berkaitan perkahwinan yang diamalkan mereka.

Apa yang sangat membingungkan, mengapa masyarakat kita yang terkenal dengan keunikan adat perkahwinan kita sendiri melibatkan budaya Melayu, Cina dan India, dilihat sangat selesa mencedok budaya masyarakat barat?

Berikut adalah lima adat resam masyarakat barat yang popular di kalangan masyarakat kita, tanpa sebab yang munasabah kenapa orang kita perlu melakukannya.

Masyarakat barat percaya apabila jambangan bunga yang digunakan oleh pengantin perempuan dilemparkan pada kawan-kawannya yang menunggu di belakang - individu perempuan yang berjaya menangkap jambangan itu akan melangsungkan perkahwinannya pula selepas itu.

Budaya ini berpunca daripada tradisi masyarakat barat zaman dahulu yang percaya, sekiranya mereka berjaya mendapatkan cebisan pakaian pengantin perempuan selepas majlis selesai, mereka akan bernasib baik. Bagi mengelakkan terlalu ramai yang mencuba untuk mengoyakkan pakaian pengantin, pengantin perempuan akan membaling jambangan bunga menjadi ganti kepada cebisan pakaian.

Tradisi membaling bunga ini kemudiannya diperhalusi lagi mengikut peredaran zaman. Selepas selesai majlis, pengantin lelaki akan mengambil bahagian stoking pengantin perempuan bergelar 'garter' untuk diberikan pada pengapit lelaki. Individu wanita yang berjaya menangkap jambangan bunga akan diperkenalkan dengan pengapit lelaki tadi sebelum pengapit lelaki tadi memakaikan 'garter' pada wanita tersebut.

Tradisi ini memerlukan suami yang baru berkahwin melangkah masuk ke rumah atau kediaman mereka, memikul isterinya semasa mula melangkah masuk. Mereka percaya tradisi yang bermula daripada zaman lama Eropah ini memberikan nasib yang baik kepada pasangan. Isteri juga dikatakan tidak mudah ditakutkan dengan gangguan kuasa jahat.

Selain daripada itu, masyarakat Eropah lama juga mahu melindungi maruah pengantin wanita itu agar tidak kelihatan terlalu terhegeh-hegeh mahu menikmati malam pertama mereka berdua. Apabila suami memikul isterinya ke dalam, tingkah laku isterinya dapat dikawal, menurut kata mereka.

Semua ini berpunca daripada kepercayaan orang Rom lama yang berpegang kepada kepercayaan sekiranya pengantin perempuan tersadung pintu atau jatuh semasa melangkah masuk ke dalam kediaman barunya, ini akan menyebabkan nasib pengantin wanita itu malang sepanjang perkahwinannya.

Oleh kerana pengantin lelaki tidak berhadapan nasib serupa kalau tersadung, adalah lebih selamat pengantin lelaki yang melangkah masuk sambil memikul sahaja isterinya.

Semakin lama semakin ramai pula orang Malaysia yang turut sama ikut menganjurkan 'bachelor/bachelorette party' sebelum pernikahan - kononnya mahu memberikan malam terakhir sebagai seorang bujang pada bakal pengantin yang akan melangsungkan rumah tangga.

Tradisi 'parti bujang' ini sebenarnya bermula sejak abad ke 5BC lagi apabila orang Sparta memulakan acara keraian hari terakhir golongan lelaki mereka bergelar orang bujang. Lelaki-lelaki Sparta akan berkumpul beramai-ramai, makan malam bersama dan setiap orang akan memberikan ucapan bagi mengenang memori mereka.

Bagi pengantin perempuan pula, tradisi ini bermula agak lewat. Bachelorette party hany mula mendapat sambutan golongan wanita barat semenjak abad ke 19, selepas berlakunya Revolusi Seksualiti 1960-an yang 'membebaskan' pemikiran wanita generasi baru. Tradisi ini masih lagi jarang dilakukan sebelum tiba era 1980-an dan kini sudah jadi satu perayaan biasa masyarakat mereka.

Pemakaian cincin pada jari merupakan satu amalan yang sudah lama bermula sejak 6,000 tahun yang lalu, dimulakan oleh orang-orang Mesir Purba. Orang Mesir zaman tersebut percaya pemakaian cincin perkahwinan perlu dipakaikan pada jari manis seseorang, kerana jari ini dipercayai mereka mempunyai salur darah yang terus berhubung dengan hati.

Tradisi pemakaian cincin ini dteruskan oleh orang Rom dan Greek.

Bagaimanapun pada zaman mereka, cincin itu membawa makna yang berbeza. Cincin itu digunakan oleh masyarakat Rom zaman dahulu sebagai satu bentuk bayaran pendahuluan kepada pengantin perempuan oleh pengantin lelaki.

Pemakaian pakaian putih oleh pengantin perempuan sebenarnya masih lagi layak dikatakan baru. Tradisi ini adalah antara tradisi paling popular diikuti masyarakat di negara kita.

Sejarahnya, pakaian pengantin perempuan masyarakat barat zaman dahulu sebenarnya berwarna merah. Pakaian putih pula dipakai bagi melambangkan situasi murung atau bersedih. Dalam sebuah perkahwinan di-raja di antara Permaisuri Victoria dan Putera Albert yang dilangsungkan pada 10 Februari 1840, Victoria memilih untuk memakai pakaian gaun berwarna putih.

Pilihan beliau itu mendapat tentangan golongan bangsawan Britain namun beliau nekad mahu memakai pakaian tersebut yang direkanya sendiri. Ini mula mempopularkan pemakaian warna putih di kalangan masyarakat barat.

Sebuah penerbitan majalah klasik berjudul Godey's Lady Book pada bulan Ogos tahun 1849, menerbitkan sebuah artikel menyarankan agar pengantin mula memilih warna putih sebagai warna busana sebagai pengantin. Menurut artikel itu, warna putih mencerminkan sesuatu yang asli dan bersih sesuai dengan status seorang pengantin wanita.

Atas saranan itulah, masyarakat barat mula menjadikan gaun putih sebagai warna rasmi pakaian pengantin mereka.


8 Perkara Penting Yang Anda Perlu Lakukan Menjelang Usia 30 Tahun

Sama ada anda sedar atau tidak, masa akan terus berjalan dan usia anda semakin meningkat. Pasti anda pernah terdengar kata-kata "Hidup bermula di usia 30 tahun".

Ia merupakan masa di mana kita akhirnya menyedari akan impian hidup dan memahami aspirasi hidup sebenar.

Walaubagainamapun, untuk menjadikan impian anda satu kenyataan dan memperoleh kejayaan maksimum dalam semua aspek kehidupan, anda perlu mempelajari beberapa perkara penting.

iluminasi.com kongsikan antara 8 perkara penting yang semua orang perlu lakukan menjelang usia 30 tahun.

Selepas menamatkan pengajian di kolej atau universiti, kebanyakan daripada bereskperimentasi dengan bertukar-tukar pekerjaan, pejabat, gaji dan profesion.

Namun menjelang usia 30 tahun, adalah sangat penting bagi anda untuk mencari pekerjaan yang memberikan kepuasan kepada diri sendiri.

Dengan ini, ia mampu membuatkan anda berusaha lebih keras dengan penuh semangat ke arah pembangunan kerjaya anda. Di samping itu, anda juga berasa tidak tertekan apabila berhadapan dengan situasi sukar ketika bekerja kerana ia merupakan minat anda.

Dengan kehidupan yang semakin sibuk dan mencabar, kebanyakan daripada kita tidak mempunyai masa untuk memasak apatah lagi untuk membeli barang dapur. Makan di restoran adalah lebih mudah daripada memotong bawang dan menggoreng.

Namun, anda tak boleh hidup dengan makan di gerai-gerai selama-lamanya. Sehingga satu ketika, anda tetap harus memasak kerana ia merupakan antara perkara yang penting dalam kehidupan sama ada anda bujang atau berkeluarga.

Belajar memasak adalah mudah jika ia dimulakan dengan makanan kegemaran anda. Namun harus diingat ia bukan setakat memasak Maggi atau telur goreng, tetapi haruslah memasak hidangan penuh.

Jadikan ia tabiat dan dengan teknologi yang canggih, segala resepi boleh diperoleh di hujung jari sahaja.

Ketika kita masih muda, ramai di antara kita dikelilingi oleh ramai orang dan mudah mendapat kenalan baru. Dan sering kali kita tersilap dengan beranggapan bahawa mereka semua adalah rakan-rakan kita.

Namun, selepas beberapat ketika, "rakan-rakan" ini hilang dan hanya rakan sebenar akan kekal di sisi anda yang mana akan membantu anda ketika bersedih dan yang bergembira di atas kejayaan anda.

Hargai orang-orang yang sentiasa berdiri di belakang kita ketika waktu sukar dan jangan berharap kepada sesiapa sahaja di sekeliling anda.

Ini antara masalah yang paling kerap pada zaman canggih ini. Kebanyakan daripada kita cenderung untuk berkongsi hampir segala perkara di media sosial seperti Facebook, termasuklah masalah peribadi.

Perlu diingatkan bahawa jika anda ingin mengekalkan hubungan yang kuat, anda tak sepatutnya memberitahu atau menceritakan kepada semua orang mengenai masalah yang dihadapi oleh anda dan pasangan.

Jika anda terdesak untuk melakukan demikian dan anda mahu berkongsi kebimbangan anda dengan seseorang, cari individu yang anda percaya dan tidak akan mengambil kesempatan terhadap situasi tersebut sebagai contoh, ahli psikoterapi.

Ahli profesional akan mendengar cerita anda dengan teliti dan membantu menganalisa tindakan anda dan pasangan.

Semua ini akan memberikan anda peluang untuk melihat diri sendiri bukan sahaja dari sudut pandangan seorang mangsa tetapi juga anda akan menyedari kelemahan diri sendiri.

Hasilnya, anda akan menemui jalan yang terbaik untuk keluar daripada masalah anda.

Sepanjang hidup, kita sering tergesa-gesa untuk melakukan sebanyak perkara yang mungkin.

Namun selepas beberapa ketika kita akan sedar bahawa kita memberi tumpuan kepada perkara-perkara yang remeh dan mengabaikan perkara yang sebenarnya penting dalam hidup.

Biasanya, kita akan mengingati masa yang diluangkan bersama keluarga. Tak ada siapa yang akan teringat bagaimana anda menghabiskan masa bekerja overtime di pejabat.

Adalah sangat penting untuk kita belajar memberikan tumpuan kepada individu dan perkara yang anda mahu lakukan sekerap yang mungkin.

Kekurangan rehat akan membawa kepada keletihan moral dan fizikal, serta mengurangkan tahap kecekapan keseluruhan dalam hidup anda.

Ini sebabnya anda perlu membelanjakan wang anda bukan untuk membeli iPhone keluaran terbaru tetapi mengambil masa dan bercuti di tempat yang anda idamkan.

Setelah berehat sepenuhnya, anda akan berasakan diri anda seperti orang yang baru dan melakukan dengan lebih baik dalam hidup anda sama ada dalam pekerjaan atau perkara lain.

Cuba untuk simpan sejumlah wang setiap kali anda dapat gaji, dengan ini anda tak akan berasa tertekan untuk membelanjakan wang untuk bercuti.

Pastikan anda mempunyai sumber pendapatan sampingan menjelang usia 30 tahun. Ia boleh jadi apa sahaja sama ada kerja sambilan, pendapatan pasif atau perniagaan sendiri.

Perlu disedari bahawa walaupun anda bekerja dalam syarikat yang paling stabil, ia tidak akan menjamin masa depan yang baik.

Oleh itu sangat penting untuk menyediakan diri anda dengan sumber pendapatan tambahan agar anda boleh mengendalikan situasi kritikal, jika berlaku,

adalah perlu untuk menyediakan diri anda dengan sumber tambahan pendapatan supaya anda boleh mengendalikan situasi kritikal.

Dengan mudah, kita boleh hidup dengan mudah tanpa senaman fizikal sehingga usia tertentu. Malah, dengan makan nasi lemak di tengah malam pun tak akan memberi kesan kepada bentuk badan anda.

Walaubagaimanapun, tona otot keseluruhan akan merosot apabila kita semakin berusia dan metabolisma juga akan menjadi perlahan.

Itulah sebabnya jika anda tak mahu menghabiskan masa lapang anda dengan duduk di atas kerusi atau terlantar di hospital ketika berusia 50 tahun, anda perlu menjadikan senaman sebagai tabiat harian bermula dari sekarang.

Walau sesibuk mana sekalipun, jadual mingguan anda sepatutnya mempunyai aktiviti fizikal yang akan membantu anda kekal sihat. Jika di usia muda pun anda tak boleh cari masa untuk bersenam, apatah lagi di usia tua.